31 Afei Mose de asɛm yi kɔtoo Israelfo nyinaa anim, 2 na ɔka kyerɛɛ wɔn sɛ: “Ɛnnɛ madi mfe ɔha aduonu.+ Merentumi nni akɔneaba bio,+ efisɛ Yehowa aka akyerɛ me sɛ, ‘Worentwa Yordan yi.’+ 3 Yehowa wo Nyankopɔn bedi w’anim atwa akɔ.+ Na ɔbɛtɔre aman yi nyinaa ase afi w’anim na woatu wɔn.+ Yosua na obedi w’anim atwa,+ sɛnea Yehowa aka no. 4 Yehowa bɛsɛe+ wɔn sɛnea ɔsɛee Amorifo ahene Sihon+ ne Og+ ne wɔn nsase no. 5 Yehowa de wɔn ahyɛ mo nsa,+ enti monyɛ wɔn sɛnea mmara a mede maa mo no te.+ 6 Momma mo bo nyɛ duru na mo ho nyɛ den.+ Munnsuro wɔn na mommma wɔn ho nnyɛ mo hu,+ efisɛ Yehowa mo Nyankopɔn ka mo ho. Ɔrempo mo na ɔrennyaw mo.”+ 7 Afei Mose frɛɛ Yosua baa Israelfo nyinaa anim ka kyerɛɛ no sɛ: “Ma wo bo nyɛ duru na wo ho nyɛ den,+ efisɛ wo na wode ɔman yi bɛkɔ asase a Yehowa kaa wɔn agyanom ntam sɛ ɔde bɛma wɔn no so, na wo na wobɛkyɛ ama wɔn.+ 8 Yehowa di w’anim. Ɔka wo ho,+ ɔrempo wo, na ɔrennyaw wo. Enti nsuro na mmɔ hu.”+ 9 Afei Mose kyerɛw mmara yi,+ na ɔde maa Lewi mma asɔfo+ a wɔsoa Yehowa apam adaka+ no ne Israel mpanyimfo nyinaa. 10 Mose toaa so ka kyerɛɛ wɔn sɛ: “Sɛ edu mfe ason biara awiei, bere a wɔde ka kyɛ+ ne bere a wodi asese afahyɛ no a,+ 11 Israel nyinaa bɛba Yehowa mo Nyankopɔn anim+ wɔ baabi a ɔbɛkyerɛ no,+ na monkan mmara yi wɔ Israelfo nyinaa anim ma wɔnte.+ 12 Mommoaboa ɔman no nyinaa ano,+ mmarima ne mmea ne mmofra ne ahɔho a wɔwɔ mo kurom nyinaa, na wontie na wonsua+ na wonsuro Yehowa mo Nyankopɔn,+ na wonni mmara yi mu nsɛm nyinaa so. 13 Na wɔn mma a wonnim hwee no ntie+ na wonsuro Yehowa mo Nyankopɔn, nna a mode bɛtena asase a moretwa Yordan akɔfa no so nyinaa.”+ 14 Afei Yehowa ka kyerɛɛ Mose sɛ: “Aka kakraa bi ama woawu.+ Enti frɛ Yosua na mummegyina m’anim wɔ ahyiae ntamadan no mu na menyɛ no ɔkannifo.”+ Na Mose ne Yosua kogyinaa ahyiae ntamadan no mu.+ 15 Afei Yehowa nam omununkum dum mu baa ntamadan no mu, na omununkum dum no begyinaa ntamadan no ano.+ 16 Ɛnna Yehowa ka kyerɛɛ Mose sɛ: “Hwɛ, wo ne w’agyanom rekɔda;+ na ɔman yi du asase a wɔrekɔ so+ no so a, wɔbɛsɔre+ ne ananafo anyame abɔ aguaman wɔ wɔn mfinimfini pɛɛ. Wobefi m’akyi+ na wɔabu m’apam a me ne wɔn yɛe no so.+ 17 Saa da no, m’abufuw bɛdɛw ahyɛ wɔn,+ na mɛpo wɔn+ adan m’ani afi wɔn so,+ na meyi wɔn asi hɔ ama ɔsɛe. Na wobehyia ɔhaw ne abɛbrɛsɛ nyinaa bi.+ Afei wɔbɛka sɛ, ‘Ɛnyɛ yɛn Nyankopɔn a onni yɛn mfinimfini nti na ɔhaw yi nyinaa aba yɛn so yi?’+ 18 Esiane sɛ wɔayɛ bɔne na wɔakodi anyame foforo akyi nti, saa da no meyi m’ani afi wɔn so koraa.+ 19 “Afei monkyerɛw dwom yi+ na monkyerɛ Israelfo no.+ Momma dwom yi nna wɔn ano na enni me adanse wɔ Israelfo anim.+ 20 Na mede wɔn bɛba asase a nufusu ne ɛwo sen wɔ so+ a mekaa ho ntam kyerɛɛ wɔn agyanom no so,+ na wobedidi+ amee ayeyɛ akɛse.+ Afei wɔbɛkɔ akodi anyame foforo akyi+ akɔsom wɔn, na me de, wobetiatia m’anim abu m’apam so.+ 21 Afei sɛ ɔhaw ne ahokyere ba wɔn so a,+ dwom yi bedi adanse wɔ wɔn anim, efisɛ ɛremfi wɔn asefo anom. Na ansa na mede wɔn bedu asase a maka ho ntam no so mpo no, minim nea ɛwɔ wɔn komam+ nnɛ.” 22 Enti saa da no Mose kyerɛw dwom yi sɛnea ɔde bɛkyerɛ Israelfo no.+ 23 Na Onyankopɔn yɛɛ Nun ba Yosua ɔkannifo,+ na ɔka kyerɛɛ no sɛ: “Ma wo bo nyɛ duru na wo ho nyɛ den,+ efisɛ wo na wode Israelfo bɛkɔ asase a mekaa wɔn ntam sɛ mede bɛma wɔn no so,+ na medi w’akyi.” 24 Afei bere a Mose kyerɛw mmara yi mu nsɛm hyɛɛ nhoma mu wiei no,+ 25 Mose ka kyerɛɛ Lewifo a wɔsoa Yehowa apam adaka+ no sɛ: 26 “Momfa mmara nhoma yi+ nto Yehowa mo Nyankopɔn apam adaka no ho+ na enni mo adanse.+ 27 Minim sɛ moyɛ atuatewfo+ na mo kɔn asen.+ Ɛnnɛ a mete ase mpo na motew Yehowa so atua yi,+ ɛnde miwu a minnim nea ebesi! 28 Momfrɛ mo mmusua mu mpanyimfo ne atitiriw+ no nyinaa mma me na memfa asɛm yi nto wɔn anim, na memfrɛ ɔsoro ne asase nni wɔn ho adanse.+ 29 Minim sɛ me wu akyi no mobɛyɛ abusude pii,+ na mobɛman afi ɔkwan a maka sɛ momfa so no so. Eyi de ɔhaw+ bɛba mo so wɔ awiei bere no mu, efisɛ mobɛyɛ Yehowa ani so bɔne, na mode mo nsa ano adwuma behuru ne bo.”+ 30 Afei Mose kaa dwom no mu nsɛm nyinaa maa Israel asafo no nyinaa tee kosii sɛ owiei:+


KENKAN WƆ Albanian American Sign Language Amharic Arabic Armenian Armenian (West) Bashkir Batak (Toba) Bicol Bulgarian Cambodian Chavacano Chichewa Chilean Sign Language Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Cinyanja Colombian Sign Language Croatian Czech Dangme Danish Dutch Ecuadorian Sign Language Efik English Estonian Fijian Finnish French Ga Galician Georgian German Greek Greenlandic Guarani Haitian Creole Hebrew Hiligaynon Hindi Huastec (San Luis Potosi) Hungarian Ibanag Icelandic Igbo Iloko Indonesian Isoko Italian Italian Sign Language Japanese Kabuverdianu Kachin Khakass Kikamba Kikongo Kikuyu Kirghiz Kirundi Korean Korean Sign Language Krio Latvian Lingala Lithuanian Luo Malagasy Malay Malayalam Maltese Mam Mambwe-Lungu Mapudungun Maya Mixtec (Guerrero) Mizo Mongolian Moore Myanmar Nahuatl (Huasteca) Ndebele Norwegian Nzema Okpe Oromo Ossetian Otetela Pangasinan Papiamento (Curaçao) Persian Polish Pomeranian Portuguese Portuguese (Portugal) Punjabi Quechua (Ayacucho) Quechua (Bolivia) Quichua (Chimborazo) Quichua (Imbabura) Rarotongan Romanian Romany (Vlax, Russia) Ronga Russian Samoan Sepedi Sepulana Serbian Sesotho (Lesotho) Seychelles Creole Shona Silozi Sinhala Slovak Slovak Sign Language Slovenian Spanish Spanish Sign Language Swahili Swedish Tagalog Tahitian Tajiki Talian Tandroy Tatar Tetun Dili Thai Tigrinya Tiv Tongan Tshiluba Tsonga Tswana Turkish Twi Tzeltal Tzotzil Ukrainian Urdu Valencian Venda Vietnamese Welsh Xhosa Zapotec (Lachiguiri) Zulu\nAKYINNYE biara nni ho sɛ woahu sɛ nyamesom kuw pii twe adwene si mpaebɔ fie ahorow so na wɔkyerɛ mmere pɔtee wɔ da no mu a ɛsɛ sɛ wɔbɔ mpae. So Bible no kyerɛ mmeae pɔtee ne mmere a ɛsɛ sɛ yɛbɔ mpae?\nƐyɛ nokware, Bible no kyerɛ tebea horow a ɛfata a yebetumi abɔ mpae wom. Sɛ nhwɛso no, ansa na Yesu ne n’akyidifo no rebedidi no, ɔbɔɔ mpae daa Nyankopɔn ase. (Luka 22:17) Na sɛ n’asuafo no hyiam som a, wɔbom bɔ mpae. Enti wodii adeyɛ a na wɔakɔ so ayɛ no bere tenten wɔ Yudafo hyia adan mu ne Yerusalem asɔrefie hɔ no akyi. Ná nea Onyankopɔn pɛ ne sɛ asɔrefie no bɛyɛ “amanaman nyinaa mpaebɔ fie.”—Marko 11:17.\nSɛ Onyankopɔn asomfo hyiam na wɔbɔ mpae a, wɔn adesrɛ no tumi yɛ adwuma paa. Sɛ kuw no nyinaa adwene hyia, na mpae a wɔbɔ ma wɔn no ne Kyerɛwnsɛm mu nnyinasosɛm hyia a, Onyankopɔn ani sɔ. Mpaebɔ no betumi aka no ma wayɛ nea na ɔmmɔɔ ne tirim mpo sɛ ɔbɛyɛ. (Hebrifo 13:18, 19) Yehowa Adansefo bɔ mpae daa wɔ wɔn nhyiam ahorow ase. Wɔde anigye to nsa frɛ wo sɛ bra wɔn Ahenni Asa a ɛbɛn wo no so na w’ankasa betie mpaebɔ a ɛte saa.\nNanso, Bible no nkyerɛ beae anaa bere pɔtee a ɛsɛ sɛ wɔbɔ mpae. Wɔ Bible mu no, yehu sɛ Onyankopɔn asomfo bɔɔ mpae wɔ baabiara a wɔpɛ ne mmere ahorow mu. Yesu kae sɛ: “Sɛ worebɔ mpae a, kɔ wo pia mu na to wo pon mu bɔ w’Agya a ɔwɔ kokoam no mpae; ɛno na w’Agya a ɔhwɛ kokoam no betua wo ka.”—Mateo 6:6.\nYebetumi abɔ mpae bere biara, ne wɔ baabiara\nSo eyi nyɛ anigyesɛm? Wubetumi abɛn amansan Hene no bere biara mu wɔ kokoam, na nya awerɛhyem sɛ obetie wo. Enti ɛnyɛ nwonwa sɛ na Yesu nkutoo taa tew ne ho kɔbɔ mpae no! Bere bi a ɛda adi sɛ na ɔrehwehwɛ akwankyerɛ wɔ gyinaesi bi a ɛho hia ho no, ɔde anadwo mũ nyinaa bɔɔ Onyankopɔn mpae.—Luka 6:12, 13.\nMmarima ne mmea a wɔn ho asɛm wɔ Bible mu no bɔɔ mpae bere a wohyiaa nsɛnnennen anaa ɛho hiae sɛ wosisi gyinae a anibere wom no. Ɛtɔ mmere bi a wɔbɔ mpae denneennen, na ɛtɔ mmere bi nso a, wɔbɔ no wɔn tirim; wohyiam sɛ kuw a, wɔbɔ mpae, na na wɔbɔ mpae sɛ ankorankoro nso. Nea ɛsɛ sɛ yɛhyɛ no nsow ne sɛ, na wɔbɔ mpae. Onyankopɔn ka kyerɛ n’asomfo sɛ: “Munnnyae mpaebɔ da.” (1 Tesalonikafo 5:17) Ɔwɔ ɔpɛ sɛ obetie wɔn a wɔyɛ n’apɛde no daa. So eyi nyɛ anigyesɛm?\nNokwarem no, wɔ wiase a nkurɔfo gye biribiara ho kyim yi mu no, nnipa pii nhu mfaso a ɛwɔ mpaebɔ so. Ebia wubebisa sɛ, ‘So ɛbɛboa me ankasa?’\n6 So Ebetumi Aboa Yɛn?\nShare Share 5 So Bere ne Beae a Yɛbɔ Mpae Ho Hia?\nw11 1/1 kr. 9


KENKAN WƆ Afrikaans Albanian Amharic Arabic Armenian Aymara Bengali Bicol Bislama Bulgarian Cambodian Catalan Cebuano Chichewa Chinese Mandarin (Simplified) Chinese Mandarin (Traditional) Chitonga Chitumbuka Chuvash Cibemba Cinyanja Croatian Czech Danish Drehu Dutch Efik English Estonian Ewe Fijian Finnish French Ga Georgian German Greek Greenlandic Guarani Gujarati Gun Haitian Creole Hausa Hebrew Hiligaynon Hindi Hiri Motu Hungarian Icelandic Igbo Iloko Indonesian Isoko Italian Japanese Kannada Kazakh Kikaonde Kikongo Kikuyu Kimbundu Kinyarwanda Kirghiz Kiribati Kirundi Kongo Korean Kwangali Kwanyama Lingala Lithuanian Luganda Lunda Luo Luvale Macedonian Malagasy Malayalam Maltese Mambwe-Lungu Marathi Maya Myanmar Ndebele Ndonga Ngabere Norwegian Nyaneka Nzema Oromo Ossetian Pangasinan Papiamento (Aruba) Papiamento (Curaçao) Persian Polish Portuguese Punjabi Quechua (Bolivia) Romanian Russian Samoan Sango Sepedi Serbian Serbian (Roman) Sesotho (Lesotho) Shona Silozi Sinhala Slovak Slovenian Solomon Islands Pidgin Spanish Sranantongo Swahili Swahili (Congo) Swedish Tagalog Tahitian Tamil Tatar Telugu Thai Tigrinya Tiv Tok Pisin Totonac Tshiluba Tsonga Tswana Turkish Tuvaluan Twi Ukrainian Umbundu Venda Vietnamese Wallisian Waray-Waray Wayuunaiki Xhosa Yoruba Zapotec (Isthmus) Zulu\n“ADƐN NTI na me na saa asɛm yi ato me? Dɛn nti na Onyankopɔn ama kwan ma asɛm yi ato me?” Wei ne nsɛm a Sidnei a wadi mfe 24 a ɔwɔ Brazil no bisae. Bere bi a ɔredi agorɔ bi wɔ nsuo mu no, ɔnyaa akwanhyia, na ama waka mmubuafo akonnwa mu.\nAkwanhyia, yareɛ, ɔdɔfo bi wuo, atoyerɛnkyɛm, anaa ɔko ma nnipa hu amane. Ɛba saa a, ɛtumi ma ahotoso a nkurɔfo wɔ wɔ Onyankopɔn mu no tu yera. Wei nyɛ ade foforo. Hiob a ɔtenaa ase tete no hyiaa amanehunu toatoaa so. Ɛno ma ɔdii mfomso bɔɔ Onyankopɔn sobo sɛ: “Mesu frɛ wo sɛ boa me, nanso wonnye me so; masɔre agyina hɔ sɛ tie me. Woadane otirimuɔdenfoɔ ama me; wode wo nsa mu ahoɔden nyinaa anya me ho menasepɔ.”—Hiob 30:20, 21.\nNá Hiob nnim baabi a ne haw no fi ne nea enti a saa nneɛma no aba ne so anaa wɔama ho kwan. Anigyesɛm ne sɛ, Bible ma yɛhu nea enti a saa nsɛm no sisi ne nea ɛsɛ sɛ yɛyɛ wɔ ho.\nONYANKOPƆN BƆƆ NNIPA SƐ WƆMMƐHU AMANE ANAA?\nBible ka Onyankopɔn ho asɛm kyerɛ yɛn sɛ: “N’adeyɛ yɛ pɛ, n’akwan nyinaa tene. Ɔyɛ Onyankopɔn nokwafoɔ a nkontomposɛm biara nni n’akwan mu, ɔteneneeni a ɔbu atɛntenenee.” (Deuteronomium 32:4) Sɛ saa na ɛte a, ɛnde wosusu sɛ ntease wom sɛ Onyankopɔn a ɔyɛ “ɔteneneeni a ɔbu atɛntenenee” no bɛbɔ nnipa sɛ wɔmmɛhu amane anaa ɔde adebɔne bɛtwe wɔn asõ, anaasɛ ɔbɛyɛ biribi saa aka sɛ ɔde retew wɔn ho?\nDabi da. Bible ka sɛ: “Sɛ sɔhwɛ to obi a, ɛnsɛ sɛ ɔka sɛ: ‘Onyankopɔn na ɔresɔ me ahwɛ.’ Ɛfiri sɛ wɔntumi mfa nnebɔne nsɔ Onyankopɔn nhwɛ, na ɔno nso nsɔ obiara nhwɛ.” (Yakobo 1:13) Nokwasɛm ne sɛ, Bible ma yɛhu sɛ Onyankopɔn maa adasamma nhyɛase pa. Ɔmaa nnipa a wɔdi kan, Adam ne Hawa, ofie a ɛyɛ fɛ, nea wɔhia biara wɔ asetenam, ne adwuma a abotɔyam wom. Afei Onyankopɔn ka kyerɛɛ wɔn sɛ: “Monwo na monnɔɔso na monhyɛ asase so mã na monni so.” Ná Adam ne Hawa wɔ nea enti paa a wɔbɛtumi de wɔn ho ato Onyankopɔn so.—Genesis 1:28.\nNanso ɛnnɛ, nneɛma asɛe koraa. Nokwasɛm ne sɛ ɛfiri tete bɛsi nnɛ, nneɛma mu akɔ so ayɛ den ama adasamma. Ɛno ma Bible mu asɛm yi yɛ nokware sɛ: “Abɔdeɛ nyinaa kɔ so penepene, na wɔhunu amane bɛsi nnɛ.” (Romafoɔ 8:22) Dɛn na ɛsii?\nADƐN NTI NA YƐHU AMANE?\nSɛ yɛpɛ sɛ yɛte nea enti a yɛrehu amane no ase a, ɛsɛ sɛ yɛhwɛ bere a ɛfirii ase no. Onyankopɔn hyɛɛ Adam ne Hawa sɛ ɛnsɛ sɛ wɔdi “papa ne bɔne ho nimdeɛ dua” no. Nanso ɔbɔfo tuatewfo bi a akyiri yi wɔbɛfrɛɛ no Satan Ɔbonsam no daadaa wɔn ma wɔpoo Onyankopɔn mmara a ɛfa papa ne bɔne ho no. Ɔbonsam ka kyerɛɛ Hawa sɛ, sɛ wɔyɛ Onyankopɔn so asoɔden a wɔrenwu, enti na ɔrepɛ akyerɛ sɛ Onyankopɔn yɛ ɔtorofo. Satan san bɔɔ Onyankopɔn sobo sɛ ɔde hokwan a n’asomfo wɔ sɛ wɔkyerɛ nea ɛyɛ papa ne bɔne no akame wɔn. (Genesis 2:17; 3:1-6) Nea na Satan reka ara ne sɛ, sɛ Onyankopɔn di nnipa so a, wɔn ho rentɔ wɔn. Wei nyinaa maa asɛm titiriw bi sɔree. Ɛne sɛ, ‘Enti Onyankopɔn fata sɛ ɔdi tumi?’\nƆbonsam maa asɛm foforo bi nso sɔree. Ɔkaa sɛ, nea Onyankopɔn de ma nnipa nti na wɔsom no. Ɛdefa ɔnokwafo Hiob ho no, Ɔbonsam ka kyerɛɛ Onyankopɔn sɛ: “Ɛnyɛ wo na woabɔ ɔno ne ne fie ne deɛ ɔwɔ nyinaa ho ban ahyia? . . . Afei wopɛ a, fa wo nsa ka deɛ ɔwɔ nyinaa, na hwɛ sɛ ɔrennyina w’anim nnome wo anaa.” (Hiob 1:10, 11) Ɛwom sɛ ɛyɛ Hiob ho asɛm na na Satan reka deɛ, nanso na ɔrepɛ akyerɛ sɛ nea onipa biara nya firi Onyankopɔn hɔ nti na ɔresom no.\nSƐNEA ONYANKOPƆN SIESIEE ASƐM NO\nƆkwampa bɛn na na ɔbɛfa so asiesie asɛnhia a asɔre no korakora? Ná Onyankopɔn a ɔnim nyansa sen obiara no wɔ ɔhaw a asɔre no ano aduro; ná nea ɔbɛyɛ no bɛma yɛanya ne mu ahotoso. (Romafoɔ 11:33) Ɔsii gyinae sɛ ɔbɛma kwan ama nnipa adi wɔn ho so akɔsi bere bi, na nea ɛbɛfi mu aba no bɛma obiara ahu nniso a ɛyɛ papa.\nƐnnɛ, ɔhaw a ahyɛ asase so ma no di adanse pefee sɛ nnipa nniso adi nkogu koraa. Wiase nniso nti, yɛnni asomdwoe, ahobammɔ, ne anigye, na wɔresɛe asase no nso. Wei si Bible mu nokwasɛm yi so dua sɛ: “Ɛnni onipa nsam, sɛdeɛ ɔnam a ɔbɛtutu n’anammɔn.” (Yeremia 10:23) Onyankopɔn nniso nko ara na ɛbɛtumi de asomdwoe, anigye, ne ahotɔ a ɛdi mũ abrɛ adasamma, efisɛ ɛno ne Onyankopɔn atirimpɔ.—Yesaia 45:18.\nƐnneɛ dɛn na Onyankopɔn bɛyɛ na ama nea enti a ɔbɔɔ nnipa no abam? Kae sɛ Yesu kyerɛɛ n’akyidifo no sɛ wɔmmɔ mpae sɛ: “W’ahennie mmra. W’apɛdeɛ nyɛ hɔ wɔ asase so te sɛ ɔsoro.” (Mateo 6:10) Wɔ bere a ɛfata mu no, Onyankopɔn nam n’Ahenni no so bɛyi nea ɛde amanehunu ba no nyinaa afiri hɔ. (Daniel 2:44) Ohia, yareɛ, ne owuo nyinaa to bɛtwa. Ahiafo nso, Bible ka sɛ Onyankopɔn ‘bɛgye ohiani a ɔsu frɛ no.’ (Dwom 72:12-14) Wɔn a wɔyare nso, Bible ka sɛ: “Ɔmanfoɔ no mu biara renka sɛ: ‘Meyare.’” (Yesaia 33:24) Na ɛdefa awufo a wɔwɔ Onyankopɔn nkae mu ho no, Yesu kaa sɛ: “Dɔn no reba a wɔn a wɔwɔ nkaeɛ ada mu nyinaa bɛte ne nne na wɔafiri adi.” (Yohane 5:28, 29) Bɔhyɛ a ɛma abotɔyam bɛn ara ni!\nOnyankopɔn bɔhyɛ ahorow mu gyidi a yɛbɛnya no bɛma yɛanya ne mu ahotoso\nNEA ƐBƐMA YƐANYA ONYANKOPƆN MU AHOTOSO\nSidnei a yɛadi kan aka ne ho asɛm no nyaa akwanhyia no, mfe 17 akyi no ɔkaa sɛ: “Manka da sɛ Yehowa Nyankopɔn na ɔma menyaa akwanhyia no, nanso mfiase no deɛ, ahotoso a mewɔ wɔ ne mu no sae. Ɛtɔ da a, me werɛ how paa, na sɛ medwene dɛm a madi no ho a, ɛma mete nisuo. Nanso, Bible no ama mabɛhu sɛ m’akwanhyia no nyɛ Onyankopɔn asotwe. Sɛnea Bible ka no, ‘asiane to yɛn nyinaa berɛ a yɛnhwɛ kwan.’ Mpae a mebɔ Yehowa, ne kyerɛw nsɛm ahorow bi a mekenkan no ahyɛ me den, na ama manya adwempa nso.”—Ɔsɛnkafoɔ 9:11; Dwom 145:18; 2 Korintofoɔ 4:8, 9, 16.\nSɛ yɛkae nea enti a Onyankopɔn ama amanehunu ho kwan, ne sɛnea ɔbɛsiesie ɔhaw a ɛde aba no nyinaa a, ɛbɛboa yɛn ma yɛanya Onyankopɔn mu ahotoso. Bible ma yɛn awerɛhyem sɛ Onyankopɔn yɛ “wɔn a wɔn ani abere rehwehwɛ no no katuafoɔ.” Obiara nni hɔ a ɔnya ɔne ne Ba no mu gyidi a ne nsa bɛsi fam da!—Hebrifoɔ 11:6; Romafoɔ 10:11.\nOnyankopɔn na Ɔma Yɛhu Amane Anaa?


Sɛ Obi Tu Nyinsɛn Gu a, Wayɛ Bɔne Anaa? | Bible Nsɛmmisa\nKENKAN WƆ Afrikaans Albanian Amharic Arabic Armenian Assamese Azerbaijani Azerbaijani (Cyrillic) Bislama Bulgarian Catalan Cebuano Chichewa Chinese Mandarin (Simplified) Chinese Mandarin (Traditional) Chitonga Chitumbuka Cibemba Croatian Czech Danish Dutch Efik English Estonian Ewe Faroese Fijian Finnish Fon French Ga Georgian German Greek Greenlandic Gun Haitian Creole Hausa Hebrew Hiligaynon Hungarian Icelandic Igbo Iloko Indonesian Isoko Italian Japanese Kikamba Kikongo Kinyarwanda Kirghiz Kiribati Kirundi Korean Latvian Lingala Lithuanian Luganda Luo Macedonian Malagasy Malayalam Maltese Myanmar Norwegian Nzema Ossetian Papiamento (Aruba) Papiamento (Curaçao) Persian Polish Portuguese Romanian Russian Samoan Sango Sepedi Serbian Serbian (Roman) Sesotho (Lesotho) Shona Sinhala Slovak Slovenian Spanish Swahili Swedish Tagalog Tamil Tatar Telugu Thai Tiv Tsonga Tswana Turkish Turkmen Twi Ukrainian Umbundu Vietnamese Welsh Xhosa Yoruba Zulu\nNkwa som bo ma Onyankopɔn. Sɛ ɔbaa nyinsɛn a, bere a abofra no yɛ mogyatɔw mpo, Onyankopɔn bu no sɛ onipa a nkwa wɔ ne mu. Honhom kaa Ɔhene Dawid ma ɔkaa Onyankopɔn ho asɛm sɛ: “ Bere a meyɛ mogyatɔw mpo no, w’aniwa huu me. ” (Dwom 139:16) Onyankopɔn hyɛɛ mmara sɛ obiara a ɔbɛpira abofra a ɔhyɛ ne maame yafunu mu no, wɔbɛtwe n’aso. Enti, Onyankopɔn fam no, sɛ obi tu nyinsɛn gu a, na wadi awu.—Exodus 20:13; 21:22, 23.\nSɛ bere sõ sɛ ɔpemfo bi wo a, ɛbɛtumi aba sɛ n’awo mu bɛyɛ den paa. Ebi mpo a ɛho bɛhia sɛ okunu ne ɔyere no si gyinae yi: Wɔnnye abofra a wɔnwoo no no nkwa na maame no nwu, anaasɛ wɔnnye maame no nkwa na abofra no nwu? Ɛba saa a, awarefo no na ɛsɛ sɛ wɔpaw nea wɔpɛ sɛ wɔgye no nkwa.\nSɛn na Onyankopɔn bu nyinsɛn a wotu gu, mogya a wɔde ma, ne mmoa nkwa?


“Hena Na Ɔwɔ Yehowa Afã?”—Exodus 32:26 | Adesua\n“Yehowa wo Nyankopɔn na suro no. Ɔno na som no, ne ho na fa wo ho fam.”—DEUT. 10:20.\nNNWOM: 28, 32\nNá Kain ne Solomon kyerɛ sɛ wɔresom Yehowa, nanso ɛyɛɛ dɛn na wɔhweree Yehowa anim dom?\nDɛn na Mose ne Aaron yɛe de kyerɛe sɛ wɔwɔ Yehowa afã?\nYɛbɛyɛ dɛn anya Yehowa mmɔborɔhunu ne ne fafiri so mfaso pii?\n1, 2. (a) Adɛn nti na nyansa wom sɛ yebegyina Yehowa afã? (b) Dɛn na yebesusuw ho wɔ adesua yi mu?\nNYANSA wom sɛ yɛbɛfam Yehowa ho. Obiara nni tumi, nyansa, anaa ɔdɔ nsen yɛn Nyankopɔn! Yɛn mu hena na ɔmpɛ sɛ obegyina Yehowa afã? (Dw. 96:4-6) Nanso, bere a tebea bi sɔree a ɛho behiae sɛ Onyankopɔn asomfo bi gyina Yehowa afã no, wɔanyɛ saa.\n2 Adesua yi mu no, yɛbɛhwɛ nnipa bi a na wɔkyerɛ sɛ wogyina Yehowa afã, nanso bere koro no ara na wɔreyɛ nneɛma bi a Yehowa kyi. Yebetumi asua nneɛma titiriw bi afi nea wɔyɛe no mu, na aboa yɛn ama yɛakɔ so adi Yehowa nokware.\nYEHOWA HWEHWƐ KOMA MU\n3. Adɛn nti na Yehowa kasa kyerɛɛ Kain, na asɛm bɛn na Yehowa ka kyerɛɛ no?\n3 Yɛnhwɛ Kain. Wansom anyame foforo biara anka Yehowa ho. Nanso, Onyankopɔn ani ansɔ ɔsom a Kain de maa no no. Ná adwemmɔne bi regye ntini wɔ ne komam. (1 Yoh. 3:12) Yehowa ka kyerɛɛ Kain sɛ: “Sɛ wosakra yɛ papa a, w’anim remma nyam anaa? Na sɛ woansakra anyɛ papa a, ɛnde bɔne butuw w’abobow ano, na ɛrehwehwɛ wo; adɛn na wunni no so?” (Gen. 4:6, 7) Nea na Yehowa reka akyerɛ Kain ne sɛ: “Sɛ wosakra w’adwene na woba m’afã a, me nso mɛtaa w’akyi.”\n4. Bere a Kain nyaa hokwan sɛ obegyina Yehowa afã no, dɛn na ɔyɛe?\n4 Sɛ na Yehowa begye Kain som atom a, na gye sɛ ɔsakra n’adwene. Nanso Kain antie Yehowa afotu. Adwemmɔne ne akɔnnɔ bɔne ma ɔyɛɛ bɔne. (Yak. 1:14, 15) Kain mmabunberem no, ebia amma n’adwenem da sɛ ɔbɛsɔre atia Yehowa. Nanso, bere bi akyi no, ɔyɛɛ biribi a na ɔnna nnwenee ho da. Ɔtew atua tiaa Onyankopɔn, na okum ɔno ara ne nua!\n5. Adwene bɛn na ebetumi ama yɛahwere Yehowa anim dom?\n5 Sɛnea Kain yɛe no, ɛnnɛ Kristoni bi betumi aka sɛ ɔsom Yehowa, nanso na ɔreyɛ nneɛma a Yehowa kyi. (Yuda 11) Nhwɛso bi ni. Kristoni bi betumi adwinnwen ɔbrasɛe ho, anya pɛsɛmenkominya adwene, anaasɛ watan ne yɔnko Kristoni bi wɔ ne koma mu. (1 Yoh. 2:15-17; 3:15) Saa adwene yi betumi ama wayɛ bɔne. Nanso, bere a ɔreyɛ wei nyinaa no, wobɛhwɛ na wayere ne ho reyɛ asɛnka adwuma no, na asafo nhyiam ahorow nso mpa ne ti so da. Ebia onipa biara renhu nea ɛwɔ yɛn adwenem ne nea yɛreyɛ de, nanso sɛ ɛnyɛ yɛn koma nyinaa na yɛde gyina Yehowa afã a, Yehowa de onim, na ohu ade nyinaa.—Kenkan Yeremia 17:9, 10.\n6. Sɛ yegyina Yehowa afã pintinn a, dɛn na ɔyɛ de boa yɛn ma ‘yedi’ akɔnnɔ bɔne so?\n6 Sɛ yedi mfomso mpo a, Yehowa mpere ne ho nnyae yɛn akyi di. Sɛ yɛretutu yɛn anammɔn akɔ baabi a ɛbɛma yɛatwe yɛn ho afi Onyankopɔn ho a, Yehowa ka kyerɛ yɛn sɛ: “Monsan mmra me nkyɛn, na me nso mɛsan aba mo nkyɛn.” (Mal. 3:7) Sɛ mmerɛwyɛ bi regyigye yɛn a, Yehowa pɛ sɛ yɛko tia bɔne. (Yes. 55:7) Sɛ yɛyɛ saa a, ɔno nso begyina yɛn akyi. Ɔbɛboa yɛn ama yɛanya ahoɔden a yɛde bɛko ‘adi’ akɔnnɔ bɔne a ɛwɔ yɛn mu so.—Gen. 4:7.\n“MOMMMA WƆNNNAADAA MO”\n7. Ɛyɛɛ dɛn na Solomon ne Yehowa ntam sɛee?\n7 Yebetumi asua pii afi Ɔhene Solomon asɛm no mu. Solomon mmeranteberem no, ɔhwehwɛɛ akwankyerɛ fii Yehowa hɔ. Onyankopɔn maa Solomon nyansa pii, na ɔde hyɛɛ Solomon nsa sɛ onsi asɔrefie fɛfɛɛfɛ bi wɔ Yerusalem. Nanso, Solomon hweree adamfofa a na ɔne Yehowa wɔ no. (1 Ahe. 3:12; 11:1, 2) Onyankopɔn Mmara kaa no pefee sɛ, ɛnsɛ sɛ Hebrifo hene ware “mmea bebree na ne koma amman.” (Deut. 17:17) Solomon buu saa mmara no so. Ewiee ase no, ɔwaree yerenom 700, na onyaa ayefam 300. (1 Ahe. 11:3) Ná ne yerenom bebree nyɛ Israelfo, na na wɔsom abosom. Enti, Solomon san nso buu Onyankopɔn mmara a ɛkyerɛ sɛ ɛnsɛ sɛ Israelfo ware ananafo mmea no so.—Deut. 7:3, 4.\n8. Dɛn na Solomon yɛe de hyɛɛ Yehowa abufuw?\n8 Solomon de nkakrankakra twee ne ho fii nea Yehowa hwehwɛ sɛ ɔyɛ ho. Wei ma ɔkɔyɛɛ bɔne a emu yɛ duru. Solomon sii afɔremuka bi maa nyamewa Astoret, na anyɛ yiye koraa no, osii afɔremuka baako maa atoro nyame Kemos. Ɔkɔkaa ne yerenom ho ne wɔn som atoro anyame wɔ hɔ. Solomon annya baabiara ankosisi saa afɔremuka no sɛ bepɔw bi a ɛne Yerusalem di nhwɛanim so. Yerusalem na na Solomon asi Yehowa asɔrefie no! (1 Ahe. 11:5-8; 2 Ahe. 23:13) Ebia Solomon daadaa ne ho sɛ, bere tenten a ɔsan nso bɔ afɔre wɔ asɔrefie hɔ de, Yehowa bebu n’ani agu asoɔden a ɔreyɛ no so.\n9. Bere a Solomon antie kɔkɔbɔ a Onyankopɔn de maa no no, dɛn na efii mu bae?\n9 Nanso, Yehowa mmu n’ani ngu bɔne so da. Bible ka sɛ: “Yehowa bo fuw Solomon efisɛ ne koma dan fii Yehowa . . . . a oyii ne ho adi kyerɛɛ no mprenu no ho. Ná wabɔ no kɔkɔ wɔ eyi ho sɛ onnkodi anyame foforo akyi, nanso wanni nea Yehowa hyɛɛ no no so.” Ɛno nti, Solomon hweree Onyankopɔn anim dom, na Onyankopɔn annyina n’akyi bio. Solomon asefo anni Israel man mũ no nyinaa so bio, na wɔfaa amanehunu bebree mu mfe pii.—1 Ahe. 11:9-13.\n10. Dɛn na ebetumi asɛe abusuabɔ pa a yɛne Yehowa wɔ?\n10 Sɛnea ɛtoo Solomon no, ade baako pa ara a ebetumi asɛe yɛne Yehowa ntam ne sɛ yɛbɛfa nnamfo a wommu Yehowa gyinapɛn anaa wɔnte ase. Ebinom wɔ asafo no mu, nanso ebia wɔn gyidi nyɛ den. Yɛn abusuafo, nkurɔfo a yɛne wɔn te mpɔtam, yɛn mfɛfo adwumayɛfo, anaa yɛn mfɛfo sukuufo a wɔnsom Yehowa nso betumi ama yɛne Yehowa ntam asɛe. Sɛnea ɛte biara no, sɛ nnipa a yɛne wɔn bɔ mmu Yehowa gyinapɛn a, bere rekɔ so no, wobetumi ama abusuabɔ pa a yɛne Onyankopɔn wɔ asɛe.\nNkurɔfo a wo ne wɔn bɔ no, ɛka wo ne Yehowa abusuabɔ sɛn? (Hwɛ nkyekyɛm 11)\n11. Dɛn na ebetumi aboa yɛn ama yɛahu sɛ ɛsɛ sɛ yetwa adamfofa bi mu?\n11 Kenkan 1 Korintofo 15:33. Nnipa dodow no ara wɔ suban pa bi, na nkurɔfo pii a wonni asafo no mu nyi wɔn anim nyɛ nneɛma bɔne. Sɛ nnipa bi a wunim wɔn te saa a, wubetumi afa no sɛ wɔbɛyɛ nnamfo pa anaa? Bisa wo ho sɛ, sɛ wo ne wɔn bɔ a, ɛbɛka wo ne Yehowa abusuabɔ sɛn? Wɔbɛboa wo ama wo ne Yehowa abusuabɔ atu mpɔn anaa? Wunim nea ɛwɔ nkurɔfo a wɔte saa no koma mu? Sɛ nhwɛso no, dɛn na wɔtaa bɔ ho nkɔmmɔ? Ɛyɛ ntade ne ahosiesie a aba so, sika, mfiri a aba so, anigyede, anaa honam fam nneɛma foforo? Sɛ wɔrebɔ nkɔmmɔ a, wɔtaa ka afoforo ho nsɛmmɔne, anaa woyi nsɛnkwaa a kasafĩ wom? Ɛfata sɛ Yesu bɔɔ kɔkɔ sɛ: “Nea ayɛ koma mã no na ano ka.” (Mat. 12:34) Sɛ wuhu sɛ nkurɔfo a wo ne wɔn bɔ betumi ama abusuabɔ pa a wo ne Yehowa wɔ asɛe a, yɛ ho biribi ntɛm! Tew bere a wo ne wɔn bɔ so, na sɛ ɛbɛyɛ yiye a, wo ne wɔn ntwa adamfofa a ɛte saa mu.—Mmeb. 13:20.\nYEHOWA MPƐ SƐ ƆNE OBI KYƐ ƆSOM A YƐDE MA NO\n12. (a) Bere a Israelfo fii Egypt akyi bere tiaa bi no, asɛm bɛn na Yehowa ka kyerɛɛ wɔn pefee? (b) Bere a Onyankopɔn kaa sɛ ɔmpɛ sɛ ɔne obi bɛkyɛ ɔsom a wɔde ma no no, asɛm bɛn na Israelfo no kae?\n12 Sɛ yɛhwɛ nea ɛkɔɔ so bere a Yehowa gyee Israelfo fii Egypt no akyi bere tiaa bi no a, yebetumi anya asuade foforo afi mu. Nkurɔfo no hyiaam wɔ Bepɔw Sinai anim. Yehowa yɛɛ anwonwade bi wɔ hɔ de daa ne ho adi. Omununkum nwonwaso bi sii. Yehowa maa anyinam paapaee, aprannaa boboom, na nkurɔfo no huu wusiw, na wɔtee biribi a ɛte sɛ abɛn nnyigyei denneennen. (Ex. 19:16-19) Yehowa nam weinom so daa ne ho adi kyerɛɛ Israelfo no sɛ ɔyɛ ‘Onyankopɔn a ɔmpɛ sɛ ɔne obi bɛkyɛ ɔsom a wɔde ma no.’ Ɔhyɛɛ bɔ sɛ ɔbɛtaa wɔn a wɔdɔ no na wodi n’ahyɛde so no akyi. (Kenkan Exodus 20:1-6.) Nea na Yehowa reka akyerɛ ne nkurɔfo ne sɛ, “Sɛ mokɔ so gyina m’afã a, me nso mɛkɔ so ataa mo akyi.” Sɛ wotee asɛm a Yehowa Nyankopɔn ka de hyɛɛ bɔ sɛ ɔbɛtaa wɔn akyi no a, anka wubegye so sɛn? Akyinnye biara nni ho sɛ, anka wubegye so sɛnea Israelfo no yɛe no. Israelfo no “de nokoro kae sɛ: ‘Nea Yehowa aka nyinaa yɛbɛyɛ.’” (Ex. 24:3) Nanso, ankyɛ na biribi a na wɔnhwɛ kwan sɔɔ wɔn nokwaredi hwɛe.\n13. Dɛn na ɛsɔɔ Israelfo nokwaredi hwɛe?\n13 Omununkum tumm, aprannaa, ne nsɛnkyerɛnne foforo a ɛyɛ hu a Onyankopɔn de daa ne ho adi no maa ehu kaa Israelfo no. Enti, wɔsrɛɛ Mose sɛ ɔnyɛ wɔn kasamafo, na ɔnka wɔn asɛm nyinaa nkyerɛ Yehowa. Mose penee so, na ɔne Yehowa kɔkasae wɔ Bepɔw Sinai so. (Ex. 20:18-21) Bere a Mose kɔɔ bepɔw no so no, ɔkyɛe. Wei maa Israelfo no adwene yɛɛ wɔn sɛ wɔn kannifo a wɔwɔ ne mu ahotoso no agyaw wɔn kwan mu wɔ sare no so anaa? Ɛbɛyɛ sɛ na nkurɔfo no de wɔn werɛ ahyɛ Mose a na wɔde wɔn ani hu no no mu dodo. Afei wɔn ho yeraw wɔn, na wɔka kyerɛɛ Aaron sɛ: “Yɛ onyame ma yɛn na onni yɛn anim, na Mose yi a odii yɛn anim fii Egypt asase so no de, yennim nea ato no.”—Ex. 32:1, 2.\n14. Dɛn na Israelfo de daadaa wɔn ho, na dɛn na Yehowa yɛe?\n14 Ná nkurɔfo no nim sɛ abosonsom yɛ bɔne kɛse a etia Yehowa. (Ex. 20:3-5) Nanso bere tiaa bi akyi no, wɔn na na wɔresom sika nantwi ba yi! Ɛmfa ho sɛ na Israelfo no reyɛ asoɔden pefee no, wɔdaadaa wɔn ho sɛ wɔda so ara wɔ Yehowa afã. Aaron mpo frɛɛ nantwi ba som no “Yehowa afahyɛ”! Dɛn na Yehowa yɛe? Ɔtee nka sɛ nkurɔfo no ayi no ama. Yehowa ka kyerɛɛ Mose sɛ nkurɔfo no “asɛe wɔn ho,” na ‘wɔaman afi ɔkwan a Yehowa kyerɛe sɛ wɔmfa so no so.’ Yehowa ‘bo fuwii,’ na ɔbɔɔ ne tirim mpo sɛ ɔbɛtɔre Israel man a na wɔahyehyɛ no foforo no ase.—Ex. 32:5-10.\n15, 16. Dɛn na Mose ne Aaron yɛe de kyerɛe sɛ wogyina Yehowa afã pintinn? (Hwɛ mfoni a ɛwɔ adesua yi mfiase no.)\n15 Yehowa yɛɛ n’adwene sɛ ɔrentɔre Israelfo no ase. Mmom, Yehowa daa mmɔborɔhunu adi, na ɔmaa Israelfo nyaa hokwan a wɔde bɛkyerɛ sɛ wɔpɛ sɛ wogyina n’afã pintinn. (Ex. 32:14) Bere a Mose hui sɛ nkurɔfo no reteɛteɛm reto nnwom gyegyeegye na wɔredi asaw wɔ ohoni no anim no, ɔyam sika nantwi ba honi no muhumuhu. Afei ɔkaa sɛ: “Hena na ɔwɔ Yehowa afã? Ɔmmra mmegyina me nkyɛn!” Ɛnna ‘Lewifo no nyinaa kogyinaa Mose nkyɛn.’—Ex. 32:17-20, 26.\n16 Ɛwom sɛ mfiase no, na Aaron ka ho na wɔyɛɛ ohoni no de, nanso onuu ne ho, na ɔkɔkaa Lewifo a na wɔwɔ Yehowa afã no ho. Saa anokwafo no anka kɛkɛ sɛ wɔwɔ Yehowa afã, na mmom wɔtwee wɔn ho fii abɔnefo no ho. Nyansa wom sɛ wɔyɛɛ saa; saa da no, abosonsom nti, nnipa mpempem wuwui. Nanso, Yehowa hyɛɛ bɔ sɛ obehyira wɔn a wɔbaa n’afa no.—Ex. 32:27-29.\n17. Sika nantwi ba honi ho asɛm a Paulo kae no, dɛn na yesua fi mu?\n17 Ɔsomafo Paulo twee adwene sii sika nantwi ba honi ho asɛm no so, na ɔbɔɔ kɔkɔ sɛ: ‘Nsɛm yi bɛyɛɛ sɛnnahɔ maa yɛn, na yɛanyɛ abosonsomfo sɛnea wɔn mu binom yɛe no. Wɔakyerɛw eyinom de rebɔ yɛn a wiase nhyehyɛe yi awiei ato yɛn no kɔkɔ. Enti nea odwen sɛ ogyina hɔ no nhwɛ yiye na wanhwe ase.’ (1 Kor. 10:6, 7, 11, 12) Sɛnea Paulo kae no, Yehowa asomfo anokwafo mpo betumi ayɛ bɔne. Wɔn a sɛ biribi sɔ wɔn hwɛ a wogyaagyaa wɔn ho yɛ bɔne no betumi anya adwene sɛ wɔda so ara wɔ gyinabea pa wɔ Yehowa anim. Nanso, pɛ a obi pɛ sɛ ɔyɛ Yehowa adamfo anaa ka a ɔka sɛ odi Yehowa nokware no, ɛnyɛ bere nyinaa na ɛkyerɛ ankasa sɛ Yehowa gye no tom.—1 Kor. 10:1-5.\n18. Dɛn na ebetumi ama yɛatwe yɛn ho afi Yehowa ho, na dɛn na ebefi mu aba?\n18 Bere a Mose amfi Sinai bepɔw no so amma ntɛm sɛnea na Israelfo no hwɛ kwan no, wɔn ho yeraw wɔn. Saa ara na Kristofo a yɛwɔ hɔ nnɛ nso, sɛ yɛn adwene yɛ yɛn sɛ Yehowa atemmu da no ne wiase foforo no rekyɛ a, ebia yɛn ho bɛyeraw yɛn. Yɛn ani so no, ebetumi ayɛ yɛn sɛ saa bɔhyɛ no mmamu wɔ akyirikyiri anaa ɛnyɛ ade a ɛbɛbam ankasa. Sɛ yenya adwene a ɛte saa na yɛanhwɛ yiye a, ebetumi ama yɛde Yehowa apɛde ato nkyɛn na yɛakodi ahonyade akyi. Bere rekɔ so no, ebetumi ama yɛatwe yɛn ho afi Yehowa ho, na awiei koraa no, yɛakɔyɛ nneɛma bi a bere a yɛne Yehowa abusuabɔ yɛ papa no yɛanna annwen ho da.\n19. Nokwasɛm titiriw bɛn na ɛnsɛ sɛ yɛn werɛ fi da, na adɛn ntia?\n19 Ɛnsɛ sɛ yɛn werɛ fi da sɛ Yehowa pɛ sɛ yefi yɛn koma nyinaa mu tie no, na ɔmpɛ sɛ ɔne obi bɛkyɛ ɔsom a yɛde ma no. (Ex. 20:5) Sɛ yɛyɛ biribiara a ɛkyerɛ sɛ yɛatwe yɛn ho afi Yehowa som ho a, nea ɛbɛkyerɛ ankasa ne sɛ yɛreyɛ nea Satan pɛ, na ebetumi adi yɛn awu. Enti, Paulo kaa sɛ: “Muntumi nnom Yehowa kuruwa ne adaemone kuruwa ano; muntumi nnidi wɔ ‘Yehowa pon’ so ne adaemone pon so.”—1 Kor. 10:21.\nBATA YEHOWA HO!\n20. Sɛ yedi mfomso mpo a, ɔkwan bɛn na Yehowa betumi afa so aboa yɛn?\n20 Ade titiriw baako na Bible mu nsɛm a ɛfa Kain, Solomon, ne Israelfo a na wɔwɔ Bepɔw Sinai ho no ma yehu. Saa nkurɔfo no nyaa hokwan sɛ ‘wɔbɛsakra wɔn adwene na wɔadan wɔn ho.’ (Aso. 3:19) Yehu pefee sɛ, Yehowa mpere ne ho mpo wɔn a wodi mfomso no. Yehowa de Aaron bɔne kyɛɛ no. Ɛnnɛ, Yehowa bɔ yɛn kɔkɔ wɔ bɔne ho. Ɔnam Bible, yɛn Bible ho nhoma, anaa afotu a yɛn yɔnko Kristoni bi beyi ne yam de ama yɛn so na ɔyɛ saa. Sɛ yetie kɔkɔbɔ no a, yebetumi anya awerɛhyem sɛ Yehowa behu yɛn mmɔbɔ.\n21. Sɛ yehyia biribi a ɛsɔ nokware a yedi ma Yehowa no hwɛ a, dɛn na ɛsɛ sɛ yɛyɛ?\n21 Yehowa adom wɔ atirimpɔw. (2 Kor. 6:1) Ɛma yenya hokwan po “bɔne ne wiase akɔnnɔ.” (Kenkan Tito 2:11-14.) Bere tenten a yɛte “wiase nhyehyɛe yi mu” no, yebehyia tebea ahorow a ɛbɛsɔ yɛn gyidi ahwɛ wɔ ɔsom a ɛsɛ sɛ yɛde ma Yehowa nkutoo no ho. Momma yɛnyɛ krado bere nyinaa sɛ yebegyina Yehowa afã pintinn, efisɛ ‘Yehowa yɛn Nyankopɔn na ɛsɛ sɛ yesuro no. Ɔno na ɛsɛ sɛ yɛsom no, na ne ho na ɛsɛ sɛ yɛde yɛn ho fam’!—Deut. 10:20.\nText Baabi a wubetumi atwe nneɛma akenkan ƆWƐN-ABAN—NEA ADESUA NSƐM WOM July 2018\nAudio Baabi a wubetumi atwe nneɛma abɔ atie ƆWƐN-ABAN—NEA ADESUA NSƐM WOM July 2018


신명기 4 KLB - 5 Mose 4 AKCB\n5 Mose 4:1-49\nOsetie Ho Afotu\n1Afei, Israel, muntie mmara ne nhyehyɛe a merebɛkyerɛkyerɛ mo yi. Munni so na moanya nkwa, na moatumi akɔ asase a Awurade, mo agyanom Nyankopɔn, de rema mo no so akɔtena hɔ. 2Mommfa bi nka ho, na munnyi biribiara nso mmfi ahyɛde a Awurade, mo Nyankopɔn, de ama me se memfa mma mo no mu, na mmom munni so.\n3Mode mo ani huu nea Awurade yɛɛ mo wɔ Baal-Peor no. Ɔsɛee onipa biara a na ɔsom Baal-Peor no. 4Nanso wɔn a na wodi Awurade mo Nyankopɔn nokware nyinaa da so te ase besi nnɛ.\n5Sɛ mudu asase a mobɛtena so no so a, eyinom ne mmara ne ahyɛde a makyerɛkyerɛ mo a ɛsɛ sɛ mudi so. Efi Awurade, yɛn Nyankopɔn, nkyɛn. Ɔde ama me se memfa mma mo. 6Sɛ mudi so a, ɛbɛda mo nyansa ne ntease a mowɔ no adi akyerɛ aman a wɔbɛte saa ahyɛde yi nyinaa no na wɔaka se, “Ampa, nnipa yi yɛ ɔman kɛse a wonim nyansa na wɔwɔ ntease.” 7Ɔman kɛse bɛn na ɔwɔ onyame a ɔbɛn wɔn pɛɛ te sɛ Awurade, yɛn Nyankopɔn, a yɛfrɛ no a ogye yɛn so yi? 8Na ɔman kɛse bɛn na ɛwɔ trenee ahyɛde ne mmara sɛ saa mmara yi a mede rema mo nnɛ yi?\n9Monhwɛ yiye, na mo ani nna hɔ yiye pa ara na nna dodow a mote nkwa mu no, mo werɛ amfi nea moahu, anaa ampa amfi mo koma mu. Monkyerɛkyerɛ mo mma na awo ntoatoaso a ɛbɛba no nhu. 10Ka kyerɛ wɔn, ne titiriw no, da a mokogyinaa Awurade, mo Nyankopɔn, anim wɔ bepɔw Horeb so a ɔka kyerɛɛ me se, “Frɛ nnipa no wɔ mʼanim na wontie me nsɛm na wɔasua sɛnea wobedi me ni bere dodow a wɔte asase no so na ama wɔatumi akyerɛkyerɛ wɔn mma.” 11Mubegyina bɛnee bepɔw no ase bere a na bepɔw no rehyew na ogyaframa no retu kɔ ɔsoro a omununkum ne esum kabii aduru no. 12Na Awurade kasa fii ogya no mu kyerɛɛ mo. Motee nsɛm no nanso, moanhu no, nne kɛkɛ na ɛbae. 13Ɔdaa nʼapam a ɔkyerɛɛ mo sɛ munni so no adi; Mmaransɛm du a ɔkyerɛw guu abo pon abien so no. 14Saa bere no na Awurade kyerɛɛ me sɛ menkyerɛkyerɛ mo ahyɛde ne mmara a ɛsɛ sɛ mudi so wɔ asase a morebetwa Yordan akɔfa no so.\nAhonisom Ho Kɔkɔbɔ\n15Da a Awurade kasa fii ogya mu kyerɛɛ mo wɔ bepɔw Horeb so no moanhu no. Enti monhwɛ mo akwan yiye, 16na porɔwee annidi mo amma moanyɛ ɔbosom, ohoni bi sɛso; sɛ ɛyɛ ɔbarima anaa ɔbea sɛso, 17anaa nea ɛsɛ asase so aboa bi, anaa anomaa a otu fa wim, 18anaa nea ɛsɛ aboa bi a ɔwea wɔ fam anaa apataa bi a ɔwɔ nsu ase. 19Na sɛ mohwɛ wim na muhu owia, ɔsram ne nsoromma, wim abɔde nyinaa a, momma ɛnntwetwe mo mma monnkotow nsom nneɛma a Awurade, mo Nyankopɔn, de ama ɔsoro ase aman no nyinaa no. 20Na mo de, Awurade yii mo fii ogya framfram a ɛnan dade mu wɔ Misraim sɛ mommɛyɛ nʼadiadefo sɛnea mote nnɛ yi.\n21Mo nti, Awurade bo fuw me yiye. Ɔkaa ntam se, merentwa Asubɔnten Yordan nkɔ asase pa a Awurade, mo Nyankopɔn, de rema mo sɛ mo agyapade no so. 22Mewu wɔ asase yi so; merentwa Yordan; nanso morebetwa akɔfa asase pa no. 23Monhwɛ yiye na moammu apam a Awurade, mo Nyankopɔn, ne mo ayɛ no so. Monyɛ abosom a ɛyɛ biribiara nsɛso a mo Awurade, mo Nyankopɔn, abra mo no. 24Efisɛ Awurade, mo Nyankopɔn no, yɛ Onyame ninkufo, ogya a ɔhyew ade.\n25Moawowo mma anya nananom akyi no na moatena asase no so akyɛ no, sɛ moma porɔwee didi mo na moyɛ ohoni bi nam so yɛ bɔne wɔ Awurade mo Nyankopɔn ani so hyɛ no abufuw a, 26mefrɛ ɔsoro ne asase sɛ nnansefo de tia mo saa da yi sɛ, mobɛhyew afi asase a moretwa Yordan akɔfa no so. Morentena hɔ nkyɛ na wɔbɛsɛe mo ampa. 27Na Awurade bɛbɔ mo apansam akɔ aman so a mo mu kakraa bi na ɛbɛka wɔ aman a Awuradebɛpam mo akɔ so no so. 28Ɛhɔ na mobɛsom onipa nsa ano ahoni a wɔde nnua ne abo na ayɛ, anyame a wonhu ade na wɔnte asɛm na wonnidi nte hua no. 29Ɛhɔ na mobɛpere bio ahwehwɛ Awurade, mo Nyankopɔn no. Na sɛ mode mo koma ne mo kra nyinaa hwehwɛ no a, mubehu no. 30Sɛ ɔhaw bi to mo na eyinom nyinaa ba mo so a, akyiri no, mobɛsan akɔ Awurade, mo Nyankopɔn no, nkyɛn na moayɛ osetie ama no. 31Efisɛ Awurade, mo Nyankopɔn, no yɛ mmɔborɔhunu Nyankopɔn; ɔrennyaw mo na ɔrensɛe mo anaa ne werɛ remfi apam a ɔne mo agyanom pamee a ɔkaa ntam sii so no.\nOnyankopɔn Yɛ Baako\n32Hwehwɛ abakɔsɛm mu fi bere a Onyankopɔn bɔɔ nnipa wɔ asase so besi nnɛ yi; hwehwɛ fi ɔsoro ti de kosi ti. Hwɛ sɛ biribi kɛse a ɛte sɛ eyi asi pɛn anaasɛ woate biribi saa pɛn? 33So nnipa foforo bi ate Onyankopɔn nne sɛ ɔrekasa afi ogya mu sɛnea motee no na wɔda so te ase yi ana? 34So onyame foforo bi nam ogye a ɔnam amanehunu, nsɛnkyerɛnne a ɛyɛ nwonwa, ɔko, tumidi ne ahodwiriwde so agye ɔman bi afi ɔman foforo bi nsam afa sɛ ne de, sɛnea Awurade, mo Nyankopɔn, yɛ maa mo wɔ Misraim a na mo ani tua no?\n35Ɔdaa eyinom nyinaa adi kyerɛɛ mo sɛnea ɛbɛyɛ a mubehu sɛ Awurade yɛ Onyankopɔn a nʼakyi obi nni hɔ. 36Ɔma motee ne nne fi ɔsoro nam so teɛteɛɛ mo so. Ɔma muhuu ne gya fadum asase so na motee ne nsɛm fii ogya no mu. 37Esiane sɛ na ɔpɛ mo agyanom asɛm, na ɔpɛɛ sɛ ohyira wɔn asefo nti na ɔno ara de nʼanim ne ne tumi kɛse no yii mo fii Misraim no. 38Ɔpam aman a na wɔn ho yɛ den sen mo no wɔ mo anim sɛnea ɔde mo bɛba wɔn asase so abɛfa sɛ mo agyapade, sɛnea ɛte nnɛ yi.\n39Enti munhu na momma ɛntena mo koma mu nnɛ yi sɛ Awurade yɛ Onyankopɔn wɔ ɔsoro ne asase so. Obi nni hɔ. 40Munni saa ahyɛde ne mmara yi a mede rema mo nnɛ no so na ama asi mo ne mo mma yiye, na moanyin akyɛ wɔ asase a Awurade mo Nyankopɔn de rema mo afebɔɔ no so.\n41Afei, Mose yii nkuropɔn abiɛsa bi wɔ Yordan apuei fam 42a, sɛ ɛba sɛ obi kum obi na wanhyɛ da na onni onipa ko no ho menasepɔw bi a otumi guan kɔ kɔ emu baako so kɔbɔ ne ho aguaa. 43Oyii Beser a ɛda sare ne asase tataw so no maa Rubenfo. Ɔde Ramot a ɛwɔ Gilead no maa Gadfo na ɔde Golan a ɛwɔ Basan no nso maa Manase abusuakuw.\nWɔda Mmara No Adi\n44Eyinom ne mmara a Mose de maa Israelfo no. 45Israelfo no fii Misraim no, akwankyerɛ, mmara ne ahyɛde a Mose de maa wɔn 46bere a na wɔwɔ obon a ɛbɛn Bet-Peor a ɛda Asubɔnten Yordan apuei fam, wɔ Amorifo hene Sihon a odii ade wɔ Hesbon, a na Mose ne Israelfo no fi Misraim ɛreba no, wɔko dii ne so no. 47Wɔfaa nʼasase no san faa Basanhene Og asase kaa ho. Saa ahemfo baanu yi na wɔyɛ Amorifo ahemfo a wɔte Yordan apuei fam. 48Saa asase yi na efi Aroer a ɛda Arnon subon no ano kosi Sion bepɔw a ɛyɛ Hermon ho. 49Israelfo no san faa nsase a ɛwɔ Araba po no ano wɔ Yordan apuei fam de kosi Nkyene Po wɔ Pisga mmepɔw no ase.\nAKCB : 5 Mose 4


KENKAN WƆ Albanian American Sign Language Arabic Armenian (West) Bicol Bulgarian Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Croatian Czech Danish Dutch English Estonian Ewe Finnish French Ga Georgian German Greek Greenlandic Haitian Creole Hiligaynon Hungarian Igbo Indonesian Italian Japanese Kirghiz Korean Latvian Lithuanian Macedonian Malagasy Malayalam Maya Mizo Moore Myanmar Norwegian Ossetian Papiamento (Aruba) Papiamento (Curaçao) Persian Polish Portuguese Rarotongan Romanian Samoan Sepedi Seychelles Creole Shona Silozi Sinhala Slovak Slovenian Spanish Sranantongo Swahili Swedish Tagalog Tatar Thai Tsonga Tswana Turkish Twi Ukrainian Urdu Vietnamese\n“Wɔtɔɔ mo aboɔden; enti monhyɛ Onyankopɔn anuonyam!”—1 Korintofo 6:20.\n1, 2. (a) Sɛnea na ɛte wɔ Mose Mmara mu no, na wɔne Israelfo nkoa di nsɛm wɔ ɔkwan bɛn so? (b) Na dɛn na akoa a ɔdɔ ne wura no betumi apaw?\nSƐNEA Holman Illustrated Bible Dictionary ka no, na “nkoasom abu so wɔ tete mmere mu, na na wogye tom.” Ɛde ka ho sɛ: “Na Misraim, Hela, ne Roma aman no sikasɛm gyina nkoa adwumayɛ so. Wɔ afeha a edi kan wɔ Kristofo mmere mu no, sɛ wuyi Italiafo baasa biara a, na wɔn mu baako yɛ akoa, na na aman a aka no mu nnipa baanum biara mu baako nso yɛ akoa.”\n2 Ɛwom sɛ nkoasom kɔɔ so wɔ tete Israel nso de, nanso Mose Mmara no hwɛe sɛ wɔbɛbɔ Hebrifo nkoa ho ban. Sɛ nhwɛso no, na Mmara hwehwɛ sɛ ɛnsɛ sɛ Israelni bi yɛ akoa boro mfe asia. Wɔ afe a ɛto so ason no mu no, na ɛsɛ sɛ ‘ɔfa ne ho kodi kwa.’ Nanso na ahyɛde a ɛfa sɛnea ɛsɛ sɛ wɔne nkoa di nsɛm ho no yɛ nea ɛteɛ na mmɔborohunu wom ara ma enti na nhyehyɛe yi wɔ Mose Mmara no mu sɛ: “Na sɛ akoa no ka sɛ: Medɔ me wura ne me yere ne me mma, mempɛ sɛ mefa me ho mikodi a, ɛnde ne wura no mfa no mmra Onyankopɔn anim, na ɔmfa no mmra ɔpon ho anaa apongua ho, na ne wura no mfa fitii mfiti n’asom, na ɔnsom no daa.”—Exodus 21:2-6; Leviticus 25:42, 43; Deuteronomium 15:12-18.\n3. (a) Nkoayɛ bɛn na afeha a edi kan Kristofo no gye toom? (b) Dɛn na ɛka yɛn ma yɛsom Onyankopɔn?\n3 Nhyehyɛe a na ɛma obi tumi fi ne pɛ mu yɛ akoa no ma yehu nkoasom ko a nokware Kristofo wom no ho biribi. Sɛ nhwɛso no, Paulo, Yakobo, Petro, ne Yuda a wɔkyerɛw Bible no bi no frɛɛ wɔn ho sɛ Onyankopɔn ne Kristo nkoa. (Tito 1:1; Yakobo 1:1; 2 Petro 1:1; Yuda 1) Paulo kaee Tesalonika Kristofo no sɛ ‘moadan afi ahoni ho aba Onyankopɔn nkyɛn, sɛ mobɛyɛ Onyankopɔn teasefo nokwafo no nkoa.’ (1 Tesalonikafo 1:9) Dɛn na ɛkaa saa Kristofo no ma wofi wɔn pɛ mu bɛyɛɛ Onyankopɔn nkoa? Wiɛ, na dɛn na ɛkanyan Israelni akoa ma ɔpo ahofadi a ɔwɔ no? So na ɛnyɛ ɔdɔ a ɔwɔ ma ne wura? Kristofo nkoayɛ gyina ɔdɔ a yɛwɔ ma Onyankopɔn no so. Sɛ yebehu Onyankopɔn teasefo no na yɛdɔ no a, ɛka yɛn ma yɛsom no “yɛn koma nyinaa ne yɛn kra nyinaa mu.” (Deuteronomium 10:12, 13) Nanso, dɛn na Onyankopɔn ne Kristo nkoa a yɛbɛyɛ no hwehwɛ? Na ɔkwan bɛn so na eyi ka yɛn da biara da asetra?\n‘Monyɛ Ade Nyinaa Mfa Nhyɛ Onyankopɔn Anuonyam’\n4. Ɔkwan bɛn so na yɛbɛyɛ Onyankopɔn ne Kristo nkoa?\n4 Wɔakyerɛ akoa ase sɛ “obi a mmara kwan so no ɔyɛ obi anaa afoforo agyapade, na ɛsɛ sɛ ɔyɛ osetie ade nyinaa mu.” Sɛ yehyira yɛn ho so ma Yehowa na wɔbɔ yɛn asu a, yɛbɛyɛ n’agyapade wɔ mmara kwan so. Ɔsomafo Paulo kyerɛkyerɛɛ mu sɛ: “Monne mo ho . . . wɔtɔɔ mo aboɔden.” (1 Korintofo 6:19, 20) Nokwarem no, bo a wɔde tɔɔ yɛn no ne Yesu Kristo ogye afɔre no, efisɛ ɛno so na Onyankopɔn nam agye yɛn atom sɛ n’asomfo, sɛ́ yɛyɛ Kristofo a wɔasra wɔn anaa wɔn mfɛfo a wɔwɔ anidaso sɛ wɔbɛtra asase so no. (Efesofo 1:7; 2:13; Adiyisɛm 5:9) Enti fi bere a wɔbɔɔ yɛn asu no, ‘yɛyɛ Yehowa dea.’ (Romafo 14:8) Esiane sɛ wɔde Yesu Kristo mogya a ne bo yɛ den no na atɔ yɛn nti, yɛabɛyɛ ɔno nso nkoa na ɛyɛ yɛn asɛyɛde sɛ yedi ne mmara nsɛm so.—1 Petro 1:18, 19.\n5. Sɛ́ Yehowa nkoa no, asɛyɛde titiriw bɛn na yɛwɔ, na yɛbɛyɛ dɛn adi ho dwuma?\n5 Ɛsɛ sɛ nkoa tie wɔn wura. Nkoa a yɛyɛ no fi ɔpɛ mu na egyina ɔdɔ a yɛwɔ ma yɛn Wura no so. Yohane nhoma a edi kan 5:3 ka sɛ: “Eyi ne Nyankopɔn dɔ, sɛ yebedi n’ahyɛde so, na n’ahyɛde no nyɛ den.” Ɛnde, wɔ yɛn fam no, osetie a yɛyɛ no da no adi sɛ yɛwɔ ɔdɔ na yɛbrɛ yɛn ho ase nso. Na ɛda adi wɔ biribiara a yɛyɛ mu. Paulo kae sɛ: “Enti sɛ mudidi oo, monom oo, moyɛ biribiara oo, monyɛ ne nyinaa nhyɛ Onyankopɔn anuonyam!” (1 Korintofo 10:31) Yɛpɛ sɛ yɛma ɛda adi wɔ biribiara a yɛyɛ, a nneɛma nketewa mpo ka ho, mu sɛ ‘yɛsom Yehowa.’—Romafo 12:11.\n6. Ɔkwan bɛn so na Onyankopɔn nkoa a yɛyɛ no ka gyinae ahorow a yesisi wɔ asetram no? Ma ho nhwɛso.\n6 Sɛ nhwɛso no, sɛ yɛresisi gyinae ahorow a, ɛsɛ sɛ yesusuw nea yɛn soro Agya Yehowa pɛ ho yiye. (Malaki 1:6) Bere a yɛresi gyinae a ɛyɛ den no ebetumi asɔ osetie a yɛyɛ ma Onyankopɔn no ahwɛ. Wɔ saa bere no mu no, so yebetie Onyankopɔn afotu mmom sen sɛ yebedi yɛn koma “okontomponi” a ‘enye’ no akyi? (Yeremia 17:9) Bere a wɔbɔɔ Melisa, Kristoni ababaa bi a ɔnwaree no asu bere tiaa bi akyi no, aberante bi kyerɛɛ ne ho anigye. Na ɔyɛ obi a ne ho yɛ fɛ, na na wafi ase ne Yehowa Adansefo resua Bible no dedaw. Nanso, asafo mu ɔpanyin bi maa Melisa huu nyansa a ɛwom sɛ obedi Yehowa ahyɛde a ɛse yɛnware wɔ “Awurade mu nko” no akyi. (1 Korintofo 7:39; 2 Korintofo 6:14) Melisa ka sɛ: “Na ɛnyɛ mmerɛw mma me koraa sɛ megye saa afotu no atom. Nanso misii gyinae sɛ, esiane sɛ mahyira me ho so sɛ mɛyɛ nea Onyankopɔn pɛ nti, metie n’akwankyerɛ a emu da hɔ no.” Sɛ ɔkaakae nea ɛkɔɔ so no a, ɔka sɛ: “Ɛyɛ me dɛ sɛ mitiee afotu no. Ankyɛ koraa na ɔbarima no gyaee Bible a na ɔresua no. Sɛ anka metoaa saa ayɔnkofa no so a, anka saa bere yi maware obi a onni asafo no mu.”\n7, 8. (a) Dɛn nti na ɛnsɛ sɛ yɛhaw yɛn ho pii sɛ yɛbɛsɔ nnipa ani? (b) Kyerɛkyerɛ sɛnea yebetumi adi nnipa ho suro so no mu.\n7 Sɛ Onyankopɔn nkoa no, ɛnsɛ sɛ yɛma nnipa de yɛn yɛ nkoa. (1 Korintofo 7:23) Ɛwom, yɛn mu biara nni hɔ a ɔmpɛ sɛ nnipa bɛpɛ n’asɛm, nanso ɛsɛ sɛ yɛkae sɛ Kristofo gyinapɛn ahorow da nsow wɔ wiase no de ho. Paulo bisae sɛ: “Nnipa na merehwehwɛ sɛ mede wɔn meba me fam” anaa mɛsɔ wɔn ani? Owiee n’asɛm no sɛ: “Sɛ meda so mesɔ nnipa ani a, anka menyɛ Kristo akoa.” (Galatifo 1:10) Ɛmpare yɛn koraa sɛ yebegyaa yɛn ho mu ama atipɛnfo nhyɛso de asɔ nnipa ani. Ɛnde sɛ ɛba sɛ yehyia nhyɛso a ɛbɛma yɛakodi wiase no akyi a, dɛn na yɛbɛyɛ?\n8 Susuw Elena, Kristoni abeawa bi a ɔwɔ Spain no nhwɛso no ho. Na ne sukuufo no mu pii taa twe wɔn mogya ma afoforo. Na wonim Elena sɛ ɔyɛ Yehowa Dansefo a ɔrentwe ne mogya mma na ɔrennye mogya nso. Bere a hokwan bae sɛ Elena nkyerɛkyerɛ adwene a okura no mu nkyerɛ sukuufo no nyinaa no, ɔpenee so sɛ ɔbɛkasa. Elena kyerɛkyerɛ mu sɛ: “Nokwarem no, me ho popoe. Nanso misiesiee me ho yiye, na nea efii mu bae no yɛ nwonwa. Me mfɛfo sukuufo no mu pii benyaa obu maa me, na ɔkyerɛkyerɛfo no ka kyerɛɛ me sɛ n’ani gye adwuma a mereyɛ no ho. Nea ɛsen saa no, me koma tɔɔ me yam sɛ magyina Yehowa din akyi na matumi akyerɛkyerɛ me gyidi a egyina Kyerɛwnsɛm so no mu fann.” (Genesis 9:3, 4; Asomafo no Nnwuma 15:28, 29) Yiw, sɛ Onyankopɔn ne Kristo nkoa no, yɛda nsow. Nanso, sɛ yɛayɛ krado sɛ yefi obu mu bɛkyerɛkyerɛ yɛn gyidi mu a, yebetumi anya obu afi nkurɔfo hɔ.—1 Petro 3:15.\n9. Dɛn na yesua fi ɔbɔfo a oyii ne ho adi kyerɛɛ ɔsomafo Yohane no hɔ?\n9 Kae a yɛbɛkae sɛ yɛyɛ Onyankopɔn nkoa no nso betumi aboa yɛn ma yɛabrɛ yɛn ho ase. Da bi, ɔsomafo Yohane ho dwiriw no wɔ anisoadehu nwonwaso bi a ɛfa ɔsoro Yerusalem ho a ohui no ho araa ma ɔhwee ɔbɔfo a ogyinaa Onyankopɔn ananmu kasae no nan ase sɛ ɔrekotow no. Ɔbɔfo no ka kyerɛɛ no sɛ: “Hwɛ, nyɛ sa, meyɛ wo ne wo nuanom adiyifo ne wɔn a wokura nhoma yi mu nsɛm mu no awurakwaa. Kotow Nyankopɔn!” (Adiyisɛm 22:8, 9) Hwɛ nhwɛso fɛfɛ ara a ɔbɔfo no yɛ maa Onyankopɔn nkoa nyinaa! Wɔ asafo no mu no, ebetumi aba sɛ Kristofo binom benya asɛyɛde soronko bi. Nanso Yesu kae sɛ: “Obiara a ɔpɛ sɛ ɔyɛ mo mu kɛse no, ɔnyɛ mo somfo, na obiara a ɔpɛ sɛ odi mo kan no, ɔnyɛ mo akoa.” (Mateo 20:26, 27) Sɛ Yesu akyidifo no, yɛn nyinaa yɛ nkoa.\n“Yɛayɛ Nea Ɛsɛ sɛ Yɛyɛ”\n10. Ma Kyerɛwnsɛm mu nhwɛso fa kyerɛ sɛ ɛnyɛ mmerɛw bere nyinaa sɛ Onyankopɔn nokware asomfo bɛyɛ nea ɔpɛ.\n10 Ɛnyɛ mmerɛw bere nyinaa sɛ nnipa a wɔnyɛ pɛ bɛyɛ nea Onyankopɔn pɛ. Bere a Yehowa ka kyerɛɛ odiyifo Mose sɛ ɔnkɔ nkoyi Israelfo mfi Misraim nkoasom mu no, ɔtwentwɛnee ne nan ase. (Exodus 3:10, 11; 4:1, 10) Bere a Yona nsa kaa dwumadi bi sɛ ɔnkɔka atemmusɛm nkyerɛ Niniwefo no, ‘Yona sɔree sɛ ɔreguan akɔ Tarsis afi Yehowa anim.’ (Yona 1:2, 3) Yeremia kyerɛwfo Baruk nso nwiinwii sɛ wabrɛ. (Yeremia 45:2, 3) Sɛ ɛkɔba sɛ nea yɛpɛ ne nea Onyankopɔn pɛ nhyia a, ɛsɛ sɛ yɛyɛ yɛn ade dɛn? Mfatoho bi a Yesu yɛe no ma asɛm yi ho mmuae.\n11, 12. (a) Ka Yesu mfatoho a ɛwɔ Luka 17:7-10 no ho asɛm tiawa. (b) Asuade bɛn na yenya fi Yesu mfatoho no mu?\n11 Yesu kaa akoa bi a ɔde da mũ nyinaa hwɛɛ ne wura nguan wɔ wuram ho asɛm. Bere a na akoa no de nnɔnhwerew 12 ayɛ adwumaden na wabrɛ na obeduu fie no, ne wura no amfrɛ no sɛ ɔmmɛtra ase na onnidi. Mmom, nea owura no kae ne sɛ: “Siesie nea medi, na bɔ wo ho so bɛsom me, na minnidi na mennom ansa, na akyiri no, wo nso woakodidi na woanom.” Sɛ akoa no betumi akɔyɛ nea ehia no a, na gye sɛ wasom ne wura no awie ansa. Yesu rewie ne mfatoho no, ɔkae sɛ: “Saa ara na mo nso sɛ moayɛ nea wɔahyɛ mo nyinaa a, monka sɛ: Yɛyɛ nkoa a mfaso nni yɛn ho; yɛayɛ nea ɛsɛ sɛ yɛyɛ.”—Luka 17:7-10.\n12 Yesu amfa mfatoho yi amma ankyerɛ sɛ Yehowa ani nsɔ nea yɛyɛ wɔ ne som mu no. Bible no ma emu da hɔ sɛ: “Onyankopɔn nyɛ nea ɔnteɛ a ne werɛ befi mo adwuma ne mo dɔ mmɔden a mobɔe ne din ho, sɛ mosom ahotefo na moda so som wɔn.” (Hebrifo 6:10) Na mmom, nea na Yesu nam mfatoho yi so rekyerɛ ara ne sɛ akoa ntumi nsɔ ne ho ani anaasɛ ɔnyɛ nea ɔpɛ. Bere a yehyiraa yɛn ho so maa Onyankopɔn na yɛbɛyɛɛ ne nkoa no, yegye toom sɛ yɛde nea ɔno pɛ bedi kan wɔ yɛn asetram. Ɛsɛ sɛ yɛde nea Onyankopɔn pɛ di nea yɛpɛ anim.\n13, 14. (a) Tebea ahorow bɛn mu na ɛho behia sɛ yebu yɛn ani gu nea yɛn ani gye ho so? (b) Dɛn nti na ɛsɛ sɛ yɛma Onyankopɔn apɛde yɛ ade titiriw?\n13 Ebegye mmɔdenbɔ pii na yɛatumi asua Onyankopɔn Asɛm ne nhoma ahorow a “akoa nokwafo ne ɔbadwemma” no atintim no. (Mateo 24:45) Eyi te saa titiriw bere a ɛnyɛ mmerɛw mma yɛn bere nyinaa sɛ yɛbɛkenkan ade anaa bere a nhoma no reka “Onyankopɔn ade a emu dɔ” ho asɛm no. (1 Korintofo 2:10) Nanso, so ɛnsɛ sɛ yɛyɛ nhyehyɛe de yɛ kokoam adesua? Ebia ebehia sɛ yɛteɛ yɛn ho so tra ase na yenya nea yɛresua no ho bere. Nanso, sɛ yɛanyɛ saa a yɛbɛyɛ dɛn anya akɔnnɔ ama ‘aduan a ɛyɛ den na ɛfata wɔn a wɔanyin honhom fam’ no?—Hebrifo 5:14.\n14 Na bere a yɛyɛ adwuma bere tenten wɔ da no mu a yɛbɛba fie na yɛabrɛ no nso ɛ? Ebehia sɛ yemia yɛn ani na ama yɛakɔ Kristofo nhyiam. Anaasɛ ebia yɛn ani rennye ho sɛ yɛbɛka asɛm akyerɛ nnipa a yennim wɔn. Paulo ankasa hyɛɛ no nsow sɛ ɛtɔ mmere bi a ‘ɛnyɛ anigye so’ na yɛka asɛmpa no. (1 Korintofo 9:17) Nanso, yɛyɛ nneɛma a ɛte saa, efisɛ Yehowa—yɛn Wura a ɔwɔ soro, a yɛdɔ no no—ka kyerɛ yɛn sɛ yɛnyɛ saa. Sɛ yɛbɔ mmɔden sua ade, kɔ asafo nhyiam, kɔ asɛnka a, so yɛnte nka bere nyinaa sɛ yɛanya abotɔyam ne anigye?—Dwom 1:1, 2; 122:1; 145:10-13.\nNhwɛ “Nneɛma a Ɛwɔ W’akyi”\n15. Ɔkwan bɛn so na Yesu yɛɛ sɛnea yɛbrɛ yɛn ho ase ma Onyankopɔn no ho nhwɛso?\n15 Ɔkwan a Yesu Kristo faa so brɛɛ ne ho ase maa ne soro Agya no yɛ nea ɛkyɛn so. Yesu ka kyerɛɛ n’asuafo no sɛ: “Misian mifi soro mebae, ɛnyɛ sɛ merebɛyɛ nea m’ankasa mepɛ, na mmom nea ɔsomaa me no apɛde.” (Yohane 6:38) Bere a na ne ho yeraw no wɔ Getsemane turom no, ɔbɔɔ mpae sɛ: “M’agya, sɛ ebetumi a, ma kuruwa yi ntwa me ho nkɔ! Nanso ɛnyɛ sɛnea mepɛ, na sɛnea wopɛ.”—Mateo 26:39.\n16, 17. (a) Ɛsɛ sɛ yebu nneɛma a yɛagyaw wɔ akyi no dɛn? (b) Kyerɛ nea Paulo yɛe ankasa de kyerɛe sɛ na obu hokwan ahorow a ɔwɔ wɔ wiase no mu sɛ “sumina so ade.”\n16 Yesu Kristo pɛ sɛ yedi nokware wɔ gyinae a yɛasi sɛ yɛbɛyɛ Onyankopɔn nkoa no mu. Ɔkae sɛ: “Obi a ɔde ne nsa koso fɛtɛw ade mu na ɔhwɛ [“nneɛma a ɛwɔ,” NW] n’akyi no mfata Onyankopɔn Ahenni mu.” (Luka 9:62) Ɛmfata sɛ yɛbɛkɔ so adwennwen nneɛma a yɛagyaw wɔ akyi no ho bere a yɛresom sɛ Onyankopɔn nkoa no. Mmom no, ɛsɛ sɛ yɛma yɛn ani sɔ nea yɛnam Onyankopɔn nkoa a yɛapaw sɛ yɛbɛyɛ no so anya no. Paulo kyerɛw kɔmaa Filipifo no sɛ: “Nanso ampa ara meda so mibu nneɛma nyinaa adehwere, m’Awurade Kristo Yesu hu a ɛkyɛn so no nti. Ɔno nti na mehweree nneɛma no nyinaa na mibu no sɛ sumina so ade, na Kristo ayɛ me mfaso.”—Filipifo 3:8.\n17 Susuw nneɛma a Paulo buu no sɛ sumina so ade na ɔpo de hwehwɛɛ Onyankopɔn som mu akatua sɛ Onyankopɔn akoa no ho. Ɛnyɛ ahotɔ a ɛwɔ wiase yi mu nko na ogyaw wɔ akyi na mmom hokwan a na ɔwɔ sɛ ɔbɛyɛ Yudasom kannifo daakye nso. Sɛ anka Paulo kɔɔ so de ne ho hyɛɛ Yudasom mu a, anka ebia obetumi akɔ n’anim abɛyɛ sɛ ne kyerɛkyerɛfo Gamaliel ba Simeon. (Asomafo no Nnwuma 22:3; Galatifo 1:14) Simeon bɛyɛɛ Farisifo kannifo a odii dwuma titiriw—ɛmfa ho sɛ na nneɛma bi mu nna hɔ no—wɔ afe 66-70 Y.B. mu atua a Yudafo tewee wɔ Roma so no mu. Owui wɔ saa ɔko no mu, ebia wɔ Yudafo anuɔdenfo anaasɛ Roma asraafo nsam.\n18. Ma nhwɛso fa kyerɛ sɛnea nea yetumi yɛ wɔ Onyankopɔn som mu no so wɔ mfaso.\n18 Yehowa Adansefo pii adi Paulo nhwɛso no akyi. Jean ka sɛ: “Miwiee sukuu akyi bere tiaa bi no, London mmaranimfo bi a wagye din faa me sɛ ne kyerɛwfo panyin. Na mepɛ adwuma no, na na m’akatua nso ye, nanso me komam de, na minim yiye sɛ metumi ayɛ pii de asom Yehowa. Enti mekyerɛw krataa gyaee adwuma no, na mifii akwampae adwuma ase. Ɛyɛ me dɛ paa sɛ misii gyinae a ɛte saa wɔ bɛyɛ mfe 20 a abɛsen kɔ yi mu! Bere nyinaa som adwuma a meyɛ no ama m’asetra adi mũ asen nea anka ɔkyerɛwfo adwuma biara betumi ama manya. Biribiara nni hɔ a ɛma akomatɔyam sen sɛ yebehu sɛnea Yehowa Asɛm tumi sesa obi asetra. Kyɛfa a wubenya wɔ adwuma a ɛte saa mu no yɛ anigye. Nea yɛde ma Yehowa no sua koraa sen nea yenya fi ne hɔ.”\n19. Dɛn na ɛsɛ sɛ yɛde yɛ yɛn botae, na dɛn ntia?\n19 Bere rekɔ so no, yɛn tebea betumi asakra. Nanso, yɛn ho so a yɛahyira ama Onyankopɔn no nsakra. Yɛda so ara yɛ Yehowa nkoa, na wagyaw ama yɛn sɛ yɛmpaw ɔkwan pa a yɛbɛfa so de yɛn bere, yɛn ahoɔden, yɛn dom akyɛde, ne yɛn ahode adi dwuma. Enti, gyinae a ɛte saa a yesi no betumi akyerɛ sɛnea yɛdɔ Onyankopɔn fa. Na ɛkyerɛ faako a yɛpɛ sɛ yɛde yɛn ho bɔ afɔre ma Onyankopɔn kodu nso. (Mateo 6:33) Ɛmfa ho sɛnea yɛn tebea te biara no, so ɛnsɛ sɛ yesi yɛn bo sɛ yɛbɛyɛ nea yebetumi biara ama Yehowa? Paulo kyerɛwee sɛ: “Na sɛ koma a ɛpɛ wɔ hɔ a, ɛsɔ ani, sɛnea onii no wɔ ade, na ɛnyɛ sɛnea onni.”—2 Korintofo 8:12.\n20, 21. (a) Aba bɛn na Onyankopɔn nkoa sow? (b) Ɔkwan bɛn so na Yehowa hyira wɔn a wɔyɛ nea wobetumi nyinaa wɔ ne som mu no?\n20 Onyankopɔn nkoa a yɛbɛyɛ no nyɛ nhyɛso. Mmom no, ɛma yɛde yɛn ho fi nkoasom a ɛyɛ nhyɛso a ɛmma yɛn ani nnye no ho. Paulo kyerɛwee sɛ: “Na afei moade mo ho afi bɔne ho na mosom Onyankopɔn yi, mowɔ aba a ɛde kɔ ahotew mu na n’awiei ne daa nkwa.” (Romafo 6:22) Yenya Onyankopɔn nkoa a yɛyɛ no so mfaso wɔ ahotew mu efisɛ yetwa so aba a ɛyɛ kronkron, anaa ɛho tew wɔ abrabɔ ne nneyɛe mu. Bio nso, ɛkowie daa nkwa mu daakye.\n21 Yehowa yam ye ma ne nkoa. Sɛ yɛyɛ nea yebetumi nyinaa wɔ ne som mu a, obue “ɔsoro mfɛnsere” na ohwie “nhyira ma yɛn ma ɛboro so.” (Malaki 3:10) Hwɛ anigye ara a ɛyɛ sɛ yɛbɛsom sɛ Yehowa nkoa daa!\n• Dɛn nti na yɛbɛyɛ Onyankopɔn nkoa?\n• Yɛyɛ dɛn da no adi sɛ yɛbrɛ yɛn ho ase ma Onyankopɔn apɛde?\n• Dɛn nti na ɛsɛ sɛ yesiesie yɛn ho sɛ yɛde Yehowa apɛde bedi yɛn de anim?\n• Dɛn nti na ɛnsɛ sɛ ‘yɛhwɛ nneɛma a ɛwɔ yɛn akyi’?\n[Mfonini wɔ kratafa 16, 17]\nNa nhyehyɛe a wɔyɛ ma obi fi ne pɛ mu som sɛ akoa wɔ Israel no yɛ Kristofo nkoasom ho mfonini\n[Mfonini wɔ kratafa 17]\nYɛbɛyɛɛ Onyankopɔn nkoa bere a wɔbɔɔ yɛn asu no\n[Mfonini ahorow wɔ kratafa 17]\nKristofo de Onyankopɔn apɛde di kan\nMose twentwɛnee ne nan ase wɔ dwumadi a wɔde maa no no ho\nShare Share “Wɔtɔɔ Mo Aboɔden”\nw05 3/15 kr. 15-20


2 Cronica 24 APSD-CEB – 2 Beresosɛm 24 AKCB | Biblica\n2 Cronica 24 APSD-CEB – 2 Beresosɛm 24 AKCB\n2 Beresosɛm 24:1-27\n1Yoas dii hene no, na wadi mfe ason, na odii ade wɔ Yerusalem mfirihyia aduanan. Na ne na din de Sibia a ofi Beer-Seba. 2Yoas yɛɛ nea ɛsɔ Awurade ani, ɔsɔfo Yehoiada nkwanna nyinaa. 3Yehoiada maa Yoas ɔyerenom baanu a ɔne wɔn wowoo mmabarima ne mmabea.\n4Akyiri no, Yoas yɛɛ nʼadwene sɛ obesiesie Awurade Asɔredan no. 5Enti ɔfrɛfrɛɛ asɔfo ne Lewifo no ka kyerɛɛ wɔn se, “Monkɔ Yuda nkurow nyinaa so ntɛm, na munkogyigye afirihyiatow, sɛnea yebetumi asiesie mo Nyankopɔn Asɔredan no. Monntwentwɛn koraa.” Nanso Lewifo no ankɔ prɛko pɛ.\n6Na ɔhene no frɛɛ ɔsɔfopanyin Yehoiada bisaa no se, “Adɛn nti na wummisaa Lewifo no nea enti a wɔnkɔɔ Yuda nkurow so ne Yerusalem nkogyigyee Asɔredan ho tow no? Mose, Awurade somfo, gyigyee ɔman Israel saa tow yi, sɛnea ɛbɛyɛ a obetumi asiesie Apam Ntamadan no.”\n7Afei na otirimɔdenfo Atalia mma abɔ awura Onyankopɔn Asɔredan no mu, na nneɛma a wɔahyira so wɔ Awurade Asɔredan no mu no nyinaa, wɔafa de resom Baal ahoni.\n8Enti Yoas hyɛɛ sɛ wɔnyɛ adaka bi mfa nsi ɔkwan a ɛkɔ Awurade Asɔredan no akyi. 9Enti wɔde too Yuda ne Yerusalemman anim sɛ, wɔmfa tow a Mose, Onyankopɔn somfo gyigyee Israelfo wɔ sare so no mmrɛ Awurade. 10Ntuanofo no ne ɔmanfo no penee so, enti wɔde anigye de wɔn sika bɛhyɛɛ adaka no ma. 11Bere biara a adaka no bɛyɛ ma no, Lewifo no soa de kɔma ɔhene mpanyimfo. Na asennii kyerɛwfo ne ɔsɔfopanyin nanmusini bi akan sika no, na wɔasan de adaka no akosi Asɔredan no pon ano bio. Wɔyɛɛ saa daa, na wonyaa sika bebree. 12Ɔhene no ne Yehoiada de sika no maa adansi sohwɛfo, ma wɔfaa adansifo ne nnua dwumfo, ma wosiesiee Awurade Asɔredan no. Afei, wɔfaa nnade adwumfo ma wɔde nnade ne kɔbere mfrafrae yɛɛ Awurade Asɔredan no ho nneɛma.\n13Na mmarima a wɔhwɛ ɔdan no siesie so no yɛɛ adwumaden maa adwuma no kɔɔ so sɛnea ɛfata. Wosii Onyankopɔn Asɔredan no wɔ ne tebea dedaw no sɛso na wɔhyɛɛ mu den. 14Wowiee asiesie no, wɔde sika no nkae brɛɛ ɔhene no ne Yehoiada. Wɔde yɛɛ nneɛma ahorow a wɔde bi som, de bi bɔ ɔhyew afɔre a nkwankora ne hweaseammɔ ahorow a wɔde sikakɔkɔɔ ne dwetɛ ayɛ nso ka ho. Na wɔde koguu Awurade asɔredan no mu. Bere a na ɔsɔfo Yehoiada te ase no, na wɔtaa bɔ ɔhyew afɔre wɔ Awurade Asɔredan mu hɔ.\n15Yehoiada nyinii yiye, owui no na wadi mfirihyia ɔha ne aduasa. 16Wosiee no wɔ ahemfo asiei wɔ Dawid kurom, efisɛ na wayɛ adwuma pa wɔ Israel, ama Onyankopɔn ne nʼAsɔredan no.\nYehoiada Ɔsom Nhyehyɛe No Sesa\n17Yehoiada wu akyi no, Yuda ntuanofo bɛkotow ɔhene Yoas anim, srɛɛ no se ontie wɔn afotu. 18Wɔyɛɛ wɔn adwene sɛ wobegyaw Awurade, wɔn agyanom Nyankopɔn Asɔredan no, na wɔasom Asera nnua no ne ahoni no mmom. Na Onyankopɔn abufuw baa Yuda ne Yerusalem so wɔ wɔn bɔne nti. 19Awurade somaa adiyifo sɛ wɔnkɔfa wɔn mmrɛ no, nanso nnipa no ampene.\n20Afei, Onyankopɔn Honhom baa ɔsɔfo Yehoiada babarima Sakaria so. Ogyinaa nnipa no anim kae se, “Sɛnea Onyankopɔn se ni: Adɛn nti na munni Awurade ahyɛde so? Morennya nkɔso, efisɛ moagyaw Awurade ama ɔno nso agyaw mo!”\n21Na ntuanofo no pam Sakaria ti so sɛ wobekum no. Na ɔhene Yoas ankasa hyɛ ma wosiw no abo, kum no wɔ Asɔredan no adiwo hɔ. 22Na ɔhene Yoas ankae adɔe a nʼagya Yehoiada de yɛɛ no no, na okum ne babarima. Sakaria rewu no, nsɛm a ɔka twaa to ne se, “Awurade nhu nea wɔreyɛ na ɔmma wommu ho akontaa!”\nYoas Adedi Awiei\n23Afe no mfiase no, Aram asraafo bɔɔ nsra baa Yoas so. Wɔkaa Yuda ne Yerusalem hyɛe, kunkum ntuanofo a wɔwɔ ɔman no mu nyinaa. Na wɔfaa asade a wonyae nyinaa, de kɔmaa wɔn hene wɔ Damasko. 24Ɛwɔ mu sɛ Aram dɔm a wɔkɔtow hyɛɛ wɔn so no sua de, nanso Awurade boaa wɔn ma wodii Yuda asraafodɔm kɛse no so nkonim. Yudafo gyaw Awurade, wɔn agyanom Nyankopɔn, ɛno nti Awurade buu atɛn tiaa Yoas. 25Aramfo twee wɔn ho na wogyaw Yoas a na wapira yiye no hɔ. Nanso ɔno ankasa mpanyimfo dwenee ho sɛ, esiane sɛ okum ɔsɔfo Yehoiada babarima nti, wobekum no. Wokum no bere a ɔda mpa so. Na wosiee no Dawid kurom a wɔankosie no wɔ adehye amusiei.\n26Na awudifo no yɛ Yosabad a ɔyɛ Amonnibea Simeat babarima, ne Somer a ɔyɛ Moabnibea Simrit babarima. 27Wɔakyerɛw nsɛm a ɛfa Yoas mmabarima, ne ho nkɔmhyɛ, ne Onyankopɔn Asɔredan no asiesie wɔ Ahene nkyerɛmu nhoma no mu. Yoas wui no, ne babarima Amasia dii nʼade sɛ ɔhene.\nAKCB : 2 Beresosɛm 24


KENKAN WƆ Afrikaans Albanian American Sign Language Amharic Arabic Argentinean Sign Language Armenian Armenian (West) Australian Sign Language Austrian Sign Language Aymara Azerbaijani Azerbaijani (Cyrillic) Batak (Karo) Batak (Toba) Belgian French Sign Language Bengali Bicol Bislama Bolivian Sign Language Brazilian Sign Language British Sign Language Bulgarian Cambodian Cebuano Chichewa Chilean Sign Language Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chinese Sign Language Chitonga Chitonga (Malawi) Chitumbuka Cibemba Colombian Sign Language Costa Rican Sign Language Croatian Croatian Sign Language Cuban Sign Language Czech Czech Sign Language Danish Dutch Dutch Sign Language Ecuadorian Sign Language Efik English Estonian Ewe Fijian Filipino Sign Language Finnish French French Sign Language Ga Galician Georgian German German Sign Language Ghanaian Sign Language Greek Greek Sign Language Guarani Guatemalan Sign Language Gujarati Gun Haitian Creole Hebrew Hiligaynon Hindi Hiri Motu Honduras Sign Language Hungarian Hungarian Sign Language Igbo Iloko Indian Sign Language Indonesian Indonesian Sign Language Irish Sign Language Isoko Israeli Sign Language Italian Italian Sign Language Jamaican Sign Language Japanese Japanese Sign Language Javanese Kannada Kazakh Kenyan Sign Language Kikaonde Kikongo Kikuyu Kiluba Kinyarwanda Kirghiz Kiribati Kirundi Kongo Korean Korean Sign Language Kosraean Latvian Lingala Lithuanian Luganda Lunda Luo Luvale Macedonian Madagascar Sign Language Malagasy Malawi Sign Language Malay Malayalam Malaysian Sign Language Maltese Marathi Maya Mexican Sign Language Motu Mozambican Sign Language Myanmar Navajo Nepali New Zealand Sign Language Nias Nicaraguan Sign Language Nigerian Sign Language Norwegian Nzema Oromo Ossetian Otetela Panamanian Sign Language Pangasinan Paraguayan Sign Language Pennsylvania German Persian Peruvian Sign Language Polish Polish Sign Language Portuguese Portuguese (Portugal) Portuguese Sign Language Punjabi Quebec Sign Language Quechua (Ancash) Quechua (Ayacucho) Quechua (Huallaga Huánuco) Romanian Russian Russian Sign Language Salvadoran Sign Language Samoan Sango Sepedi Serbian Serbian (Roman) Sesotho (Lesotho) Shona Silozi Singapore Sign Language Sinhala Slovak Slovak Sign Language Slovenian Slovenian Sign Language South African Sign Language Spanish Spanish Sign Language Sranantongo Swahili Swahili (Congo) Swati Swedish Swedish Sign Language Swiss German Sign Language Tagalog Tahitian Taiwanese Sign Language Tajiki Tamil Tatar Telugu Tetun Dili Thai Thai Sign Language Ticuna Tigrinya Tok Pisin Tongan Tshiluba Tsonga Tswana Turkish Turkmen Tuvaluan Twi Tzotzil Ukrainian Umbundu Uruguayan Sign Language Uzbek Uzbek (Roman) Venda Venezuelan Sign Language Vietnamese Waray-Waray Xavante Xhosa Yoruba Zambian Sign Language Zimbabwe Sign Language Zulu\nAtamfo antumi amma wɔannyae adwuma no (1-14)\nBere a wɔreyɛ adwuma nyinaa na wokurakura akode (15-23)\n4 Bere a Sanbalat+ tee sɛ yɛresan ato ɔfasu no, ɛyɛɛ no yaw na ne bo fuwii paa, na daa na odi Yudafo no ho fɛw. 2 Ɔkae wɔ ne nuanom ne Samaria asraafokuw no anim sɛ: “Dɛn na Yudafo a wonni ahoɔden yi reyɛ yi? Dɛn koraa na wobetumi ayɛ? Wobetumi abɔ afɔre? Wobetumi de da koro awie? Abo dedaw a ahyew awu a esum hɔ yi, wobetumi de ayɛ adepa bi?”+ 3 Ammonni+ Tobia+ a ogyina ne nkyɛn no nso kae sɛ: “Abo fasu a wɔreto yi, sakraman mpo betumi abubu agu.” 4 O yɛn Nyankopɔn tie, nkurɔfo yi rebu yɛn animtiaa;+ ma animguase no mmegu wɔn ankasa atifi,+ na ma nkurɔfo nsoa wɔn nkɔ obi man so. 5 Nkata wɔn amumɔyɛ ne wɔn bɔne so, na mmu w’ani nngu so,+ efisɛ wɔn a wɔreto ɔfasu no, wɔayeyaw wɔn. 6 Enti yɛkɔɔ so too ɔfasu no, na ne nyinaa keka sisii anim, na yɛto kɔɔ soro koduu mfinimfini. Ɔman no de koma pa toaa so yɛɛ adwuma no. 7 Bere a Sanbalat ne Tobia+ ne Arabiafo,+ Ammonfo, ne Asdodfo+ tee sɛ Yerusalem afasu a wɔresiesie no renya nkɔso na akwan a ɛdeda mu no, wɔafi ase rekeka si anim no, wɔn bo fuwii paa. 8 Enti wɔn nyinaa bɔɔ pɔw sɛ wɔne Yerusalem bɛba abɛko ama basabasayɛ aba hɔ. 9 Ɛnna yɛbɔɔ yɛn Nyankopɔn mpae, na yɛde awɛmfo sisii hɔ awia ne anadwo. 10 Nanso na Yudafo no rekeka sɛ: “Wɔn a wɔsoasoa nneɛma no ahoɔden asa, na nwura nso sunsum hɔ pii; yɛrentumi nto ɔfasu no da.” 11 Yɛn atamfo nso kekae sɛ: “Wɔn ani bɛba wɔn ho so no, na yɛakɔ wɔn mu akokunkum wɔn ama adwuma no aka.” 12 Na bere biara a Yudafo a wɔtete bɛn wɔn no bɛba no, na wɔtaa ka kyerɛ yɛn* sɛ: “Atamfo no befi mmeae nyinaa aba yɛn so.” 13 Enti memaa mmarima kogyinagyinaa ɔfasu no ho, baabi a ɛwɔ fam a ɛhɔ da hɔ. Memaa nnipa no gyinagyinaa mmusua mmusua, na wɔde asekan ne mpeaw ne agyan wɛnee. 14 Bere a mihui sɛ ehu aka wɔn no, ntɛm ara na mesɔre ka kyerɛɛ atitiriw+ ne asoafo ne nnipa a aka no sɛ: “Munnsuro wɔn.+ Yehowa, nea ɔyɛ kɛse na ne ho yɛ hu no,+ ɔno na monkae no; monko mma mo nuanom ne mo mma mmarima ne mo mma mmea ne mo yerenom ne mo afi.” 15 Bere a yɛn atamfo no tee sɛ yɛn ho adwene a wɔafa no, yɛate na nokware Nyankopɔn no asɛe wɔn agyinatu no, yɛn nyinaa san kɔtoaa so yɛɛ ɔfasu no ho adwuma. 16 Efi saa da no, me mmerante no fã yɛɛ adwuma,+ na fã nso kurakuraa mpeaw ne akyɛm ne agyan, na wɔhyehyɛɛ dade ataade; na mpanyimfo+ no gyinaa Yudafo a 17 wɔreto ɔfasu no nyinaa akyi. Wɔn a wɔsoasoa nneɛma no de wɔn nsa baako yɛɛ adwuma, na wɔde baako nso kuraa akode. 18 Wɔn a wɔreto ɔfasu no mu biara de ne sekan bɔɔ n’asen bere a ɔreyɛ adwuma no, na nea ɔbɛbɔ abɛn no nso,+ na ogyina me nkyɛn. 19 Ɛnna meka kyerɛɛ atitiriw ne asoafo ne nnipa a wɔaka no sɛ: “Adwuma no sõ na ɛtrɛw; yɛn ntam atetew wɔ ɔfasu no ho na obiara ne ne yɔnko ntam twe. 20 Sɛ mote sɛ wɔrebɔ abɛn no a, mommoaboa mo ho ano mmra baabi a yɛwɔ no. Yɛn Nyankopɔn bɛko ama yɛn.”+ 21 Ɛno nti, yɛkɔɔ so yɛɛ adwuma no, na yɛn mu fã nso kurakuraa mpeaw fi adekyee kosii sɛ nsoromma puei. 22 Saa bere no, meka kyerɛɛ nkurɔfo no sɛ: “Momma mmarima no mu biara ne ne somfo nna Yerusalem, na wɔbɛwɛn yɛn anadwo na wɔayɛ adwuma awia.” 23 Enti me ne me nuanom ne m’asomfo+ ne mmarima a wɔwɛn me a wodi m’akyi no anyiyi yɛn ntaade, na obiara kuraa n’akode wɔ ne nsa nifa mu.\n^ Nt., “na wɔka kyerɛ yɛn mpɛn du.”


2 Kronieken 18 HTB – 2 Berɛsosɛm 18 ASCB | Biblica\n2 Kronieken 18 HTB – 2 Berɛsosɛm 18 ASCB\n2 Berɛsosɛm 18:1-34\n1Yehosafat yɛɛ ɔdefoɔ a na nʼanimuonyam nso korɔn. Ɔhyehyɛ maa ne babarima waree Israelhene Ahab babaa. 2Mfeɛ kakra bi akyi no, ɔkɔɔ Samaria kɔsraa Ahab. Ahab too ɛpono kɛseɛ bi maa ɔne ne mpanimfoɔ. Wɔkunkumm nnwan ne anantwie bebree, de too ɛpono no. Na Ahab korɔkorɔɔ Yehosafat sɛ ɔmmɛboa no, na ɔnkɔko ntia Ramot-Gilead. 3Ahab bisaa no sɛ, “Wobɛboa me na mako atia Ramot-Gilead anaa?” Na Yehosafat buaa sɛ, “Adɛn, akyinnyeɛ biara nni ho. Me ne wo yɛ anuanom, na mʼakodɔm nso, wotumi kyerɛ wɔn deɛ wɔnyɛ. Yɛbɛboa wo, ama woako dodo.”\n4Afei, Yehosafat kaa sɛ, “Deɛ ɛdi ɛkan no, ma yɛmmisa Awurade hɔ afotuo.”\n5Enti, ɔhene Ahab frɛɛ nʼadiyifoɔ ahanan bisaa wɔn sɛ, “Yɛnkɔko ntia Ramot-Gilead anaasɛ yɛnnkɔ?”\nWɔn nyinaa buaa sɛ, “Monkɔ na Onyankopɔn bɛma moadi nkonim.”\n6Nanso, Yehosafat bisaa sɛ, “Na Awurade odiyifoɔ biara nni ha? Mepɛ sɛ mebisa no asɛm korɔ no ara.”\n7Ɔhene Ahab buaa sɛ, “Ɔbaako da so wɔ ha a ɔbɛtumi abisa Awurade ama me, nanso, mekyiri no. Ɔnhyɛ nkɔm biara sɛ nsɛm a ɛnyɛ. Ne din de Mikaia. Imla babarima ne no.”\nYehosafat kaa sɛ, “Nkasa saa. Ma yɛntie asɛm a ɔwɔ ka.”\n8Enti, Israelhene frɛɛ ne mpanimfoɔ no baako ka kyerɛɛ no sɛ, “Yɛ ntɛm kɔfrɛ Imla babarima Mikaia brɛ me.”\n9Israelhene Ahab ne Yudahene Yehosafat hyehyɛɛ wɔn ahentadeɛ yuu tenatenaa wɔn ahennwa so wɔ ayuporobea a ɛbɛn Samaria ɛpono ano hɔ. Na Ahab adiyifoɔ no nyinaa rehyɛ nkɔm wɔ wɔn anim. 10Na wɔn mu baako a ɔyɛ Kenaana babarima Sedekia de nnadeɛ yɛɛ mmɛn, na ɔdaa no adi sɛ, “Sɛdeɛ Awurade seɛ nie: Mode saa mmɛn yi bɛwowɔ Aramfoɔ yi ama wɔawuwu!”\n11Adiyifoɔ a wɔwɔ hɔ no nyinaa penee so, kaa sɛ, “Aane, monkɔ Ramot-Gilead, na monkɔdi nkonim, ɛfiri sɛ, Awurade bɛma moadi nkonim.”\n12Ɔbɔfoɔ a ɔkɔfrɛɛ Mikaia no ka kyerɛɛ no sɛ, “Hwɛ, adiyifoɔ no nyinaa hyɛ ɔhene no bɔ sɛ ɔbɛdi nkonim. Hwɛ sɛ wone wɔn bɛyɛ adwene, na hyɛ nkonimdie ho bɔ.”\n13Nanso, Mikaia buaa sɛ, “Mmerɛ dodoɔ a Awurade te aseɛ yi, deɛ Awurade aka akyerɛ me sɛ menka no na mɛka.”\n14Ɛberɛ a Mikaia bɛduruu ɔhene Ahab anim no, ɔbisaa no sɛ, “Mikaia, yɛnkɔko ntia Ramot-Gilead anaa yɛnnkɔ?”\nMikaia buaa sɛ, “Monkɔko! Ɛbɛyɛ nkonimdie a ɛho wɔ nyam.”\n15Nanso, ɔhene no sɔɔ so sɛ, “Mpɛn ahe na menka sɛ, ɛberɛ biara a wobɛkasa ama Awurade no, ɛsɛ sɛ woka nokorɛ?”\n16Na Mikaia ka kyerɛɛ no sɛ, “Anisoadehunu mu no, mehunuu sɛ Israel nyinaa abɔ apete wɔ mmepɔ no so sɛ nnwan a wɔnni ɔhwɛfoɔ. Na Awurade kaa sɛ, ‘Wɔakum wɔn wura. Fa wɔn kɔ efie asomdwoeɛ mu.’ ”\n17Israelhene ka kyerɛɛ Yehosafat sɛ, “Manka ankyerɛ wo? Daa, saa na ɔyɛ. Ɔnhyɛɛ nkɔm papa biara nkyerɛɛ me da. Nsɛm a ɛnyɛ dɛ na ɔka kyerɛ me.”\n18Mikaia toaa so sɛ, “Tie deɛ Awurade ka! Mehunuu sɛ Awurade te nʼahennwa so a ɔsoro asraadɔm nyinaa tete ne nifa ne ne benkum so. 19Na Awurade bisaa sɛ, ‘Hwan na ɔbɛtumi adaadaa Israelhene Ahab ama wakɔtu Ramot-Gilead so sa na wɔakum no wɔ hɔ?’\n“Adwenkyerɛ bebree baa ho, 20kɔsii sɛ ne korakora no, honhom bi kɔɔ Awurade nkyɛn kɔkaa sɛ, ‘Mɛtumi ayɛ!’ ”\nAwurade bisaa sɛ, “ ‘Ɛkwan bɛn so na wobɛfa ayɛ yei.’ ”\n21Na honhom no buaa sɛ, “Mɛkɔ akɔdaadaa Ahab adiyifoɔ, ama wɔadi atorɔ.”\nAwurade kaa sɛ, “Kɔ so yɛ, na wobɛdi nkonim.\n22“Enti, woahunu sɛ Awurade de nkontompo honhom ahyɛ wʼadiyifoɔ no anom. Awurade adwene sɛ ɔde amanehunu bɛba wo so.”\n23Na Kenaana babarima Sedekia kɔɔ Mikaia so, kɔbɔɔ no sotorɔ bisaa sɛ, “Da bɛn na Awurade honhom gyaa me bɛkasa kyerɛɛ wo?”\n24Na Mikaia buaa sɛ, “Ɛrenkyɛre biara, wobɛhunu nokorɛ no wɔ ɛberɛ a wobɛdwane akɔtɛ kɔkoam dan bi mu.”\n25Israelhene Ahab hyɛɛ sɛ, “Monkyere Mikaia, na momfa no nsane nkɔma Amon a ɔyɛ kuropɔn no so amrado ne me babarima Yoas. 26Monka saa asɛm a ɛfiri ɔhene nkyɛn yi nkyerɛ wɔn sɛ, ‘Fa saa ɔbarima yi to afiase. Mommma no aduane biara sɛ burodo ne nsuo, kɔsi sɛ mɛfiri akono aba asomdwoeɛ mu.’ ”\n27Nanso, Mikaia buaa sɛ, “Sɛ woba asomdwoeɛ mu a, na ɛkyerɛ sɛ, Awurade amfa me so ankasa!” Afei, ɔka kyerɛɛ wɔn a wɔgyinagyina hɔ no sɛ, “Monhwɛ asɛm a maka no yie.”\n28Enti, Israelhene ne Yudahene Yehosafat dii wɔn akodɔm anim, tuu Ramot-Gilead so sa. 29Afei, ɔhene Ahab ka kyerɛɛ Yehosafat sɛ, “Yɛrekɔ ɔko yi, mɛsesa me ho sɛdeɛ obiara renhunu me nanso, wo deɛ, wobɛhyɛ wʼahentadeɛ.” Enti, Ahab sesaa ne ho, na wɔkɔɔ ɔko no.\n30Saa ɛberɛ no, na ɔhene Aram aka akyerɛ ne nteaseɛnamkafoɔ no sɛ, “Monkɔto nhyɛ Israelhene nko ara so.” 31Enti, ɛberɛ a Aram nteaseɛnamkafoɔ no hunuu Yehosafat sɛ ɔhyɛ nʼahentadeɛ yuu no, wɔkɔɔ ne so. Wɔteaam sɛ, “Israelhene no na ɔte hɔ no.” Nanso, Yehosafat teaam frɛɛ Awurade sɛ ɔmmɛgye no nkwa. Na Awurade yii nkurɔfoɔ no ani firii ne so, de gyee no nkwa. 32Ɛberɛ a nteaseɛnamkafoɔ no hunuu sɛ ɔnyɛ Israelhene no, wɔgyaee ne so taa.\n33Na Aram ɔsraani bi de anibiannasoɔ totoo nʼagyan guu Israel akodɔm no mu, maa bɛmma no bi kɔwɔɔ Israelhene nkataboɔ ahyiaeɛ wɔ ne mmɔtoam. Ahab teaam kyerɛɛ nteaseɛnamkafoɔ no sɛ, “Momfa me mfiri ha, na wɔapira me pira bɔne.” 34Ɔko no kɔɔ so da mu no nyinaa. Ahab kɔtweree ne teaseɛnam a nʼani kyerɛ Aramfoɔ no de kɔsii anwummerɛ. Na ɛyɛɛ sɛdeɛ owia rekɔtɔ no, ɔwuiɛ.\nASCB : 2 Berɛsosɛm 18


Hilla Limann (wɔ woo no Ɔpɛnimba 12 afe 1934, Owui wɔ ɔpepon da a ɛtɔ so 23, afe 1998) yɛ kane Ghana manpanyin firi September da a ɛtɔ 24, afe 1979 kosii December da afe 1981 mu. ɔbɛyɛɛ aban ananmusini a ɔwɔ Switzerland. Wɔ woo Liman a n’abusua din de Babini no wɔ Atifi fam wɔ Kane Gold Coast no kuro a ede Gwollu, a ɛwɔ Wassa Mansin no mu wɔ Atifi Atɔe Fam. Emfa ho sɛ na n’awofo nni bi no, ɔbɔɔ ne ho mmɔden de ne ho hyɛɛ Nhomasua mu kɔɔ akyiri.\n2 Amanɔne nnwuma\n5 Nsem foforo\n6 Hilla Limann Adoyekuo\nNhomasua[sesa | edit source]\nOwie n’ahyɛase sukuu wɔ aban sukuu a na ɛwɔ Tamale no wɔ afe 1949 mu. Firi afe 1957 kosi afe 1960 mo no, osuaa amanyɔsɛm ho ade wɔ Suapɔn a ɛde Londo School of Commerce. Okosua French Kasa wɔ afe Supon a ɛde Sorbonne University a ɛwɔ France. ɔde n’adesua no kopue Suapɔn a ɛde University of London mu ma no nyaa abodin krataa a ɛde BA (Hon) wɔ abakɔsɛm nsɛm mu wo na afe, onyaa abodin krataa a ɛde PhD wo amnyosɛm ne amanmmara mmarasɛm mu firi suapɔn a ɛde University of Paris.\nAmanɔne nnwuma[sesa | edit source]\nDr. Limann ye adwuma sɛ ɔkwankyerɛfo, amanɔne pon, wɔ asoe a ɛhwɛ amanɔne nsɛm so wɔ Ghana firi afe 1965 kosii afe 1968. Wɔ 1967 afe no mu no, na ɔka amanmara baguakuo a ɛhwɛ ma wɔhyehyɛɛ Ghanaman mmara wɔ afe 1969 mu. Wɔ afe 1968 mu no, wɔpaw no sɛ ɔman ananmusini a ɔda Ghana ananmusini tenabea wɔ Lomea ɛwɔ Togo. Wɔpaw no sɛ ɔfotuto wɔ Ghana ananmusini tenabea a ɛwo Geneva, Switzerland wɔ afe 1971. Ɔsan nso beyee adwuma sa titenani a ɔhwe Europe, America, Asia Atɔe –Apuei so wɔ Ghana Asoe a ɛhwɛ Amanɔne nsɛm so wɔ afe 1975 mu\nWɔ 1979 abnatugo a ɛnam Jerry Rawlings so bae no, Emfa ho sɛ na wonnim Limann yiye wɔ Ghana no, wɔpaw no sɛ manpanyin wo amanyɔkuo Peoples National Party din mu, na onyaa akyitaafo a wɔn mu dodoɔ no ara yɛ kane manpanyin Kwame Nkrumah Akyitaafo. Ɔkɔperee wɔ abatoɔ no mu bere a aban a ɛwɔ saa bre no, Supreme Milliatry Council sii Imoru Egala kwan wɔ abatoɔ no mu no, onyaa mma no mu ɔha mu nkyekyɛmu 62 de dii nkonim wɔ abatoɔ a ɛkɔɔ so ne pmrɛnu soɔ no.\nDr. Limann hyɛɛ adwumase sɛ manpanyin wɔ September da ɛtɔ so 24, afe 1979. Na ɔyɛ obi ne ntotoe fa sikasem no yɛ nea ɛyɛ kakra na na ɔgye kabi ma menka bi amambuo ne nhyehyei a ɛfa Abibiman ho no tom. Rawlings de abantuguo tuu no wɔ December da ɛtɔ so 31, afe 1981 mu. Eyi ma no bɛyɛɛ manpanyin koro wo adehyeman a ɛtɔ so miɛnsa no mu.\nWɔ afe 1992 bre a na PND saraafo aban no baa n’awie no, Dr. Liman san de no ho hyɛɛ amnyɔsɛm mu ma no kogyinaa wɔ amnyɔkuo People’s National Conventions din mu wɔ manpanyin abatoɔ no mu. Ɔtɔɔ so miɛnsa bre a onyaa mma no mu ɔha mu nkyekyɛmu 6.7. Ɔkɔɔ so de ne ho hyɛɛ amnyɔsem na na ɔda so wɔ Nkrumah Nyehyei mu gyedie.\nOwuo[sesa | edit source]\nDr. Limann nyaa yare koankorɔ na owui akyire. Ogyaa ne yere a ɔde owurayere Fluera Liman ne mmɔfra nsɔn; Lariba Montia (née Limann), Baba Limann, Sibi Andan (née Limann), Lida Limann, Daani Limann, Zilla Limann ne Salma Limann\nNsem foforo[sesa | edit source]\nBre a wode dwuamdie a ɛde nneɛma hyɛ afoforo nsa no baa awie wɔ afe 1979 mu no, na asraafoko no mu fo bibi kekea sɛ kane AFRC mu fo no pe sɛ wotu aban gu. Dr. Liman koo so sii so dua sɛ, mmara mma ho kwan se woda so koraa wɔn so wɔ afiase wɔ kabi ma me nka bi amambuo mu. Saa nsɛm yi kaa n’anisoadehunu a ɛne manpanyin agua no, na afei animguase a ɔfaa mu wɔ Rawlings aban ase.\nHilla Limann Adoyekuo[sesa | edit source]\nHilla Liman adɔyekuo no yɛ ayamyɛ kuo a wɔhehyɛ no wɔ afe 2019 de kae mfe 40 bre a wɔpaw no sɛ manpanyin no. kuo no boate ne sɛ ɛbɛboa ma w’atu bu a wobu nnipa fahodie so no ase denam nhomsua so, na wɔboa wɔn a wonnibi mpontuo ne yiyedie, na afei ɛboa ma wɔhyɛ kabi ma menka bi amambuo mu kena\nWɔde abasobɔde a ene Knight Grand Cross of St Michael and St George a efeiri Elizabeth II, Queen of the United Kingdom imaa Limann wo afe 1981.\nRetrieved from "https://ak.wikipedia.org/w/index.php?title=Hilla_Limann&oldid=23718"\nThis page was last edited on 12 Ahinime 2020, at 14:29.


Yesu Nyanee Lasaro | Nea Mmofra Betumi Asua Afi Bible Mu\nNá Yesu wɔ nnamfo mmiɛnsa bi. Ná wɔte Betania na na ɔpɛ wɔn asɛm paa. Wɔn ne Lasaro ne ne nuabaanom Maria ne Marta. Da bi, na Yesu wɔ Yordan akyi baabi. Maria ne Marta soma ma wɔkɔkaa asɛm bi a ɛho hia paa kyerɛɛ no sɛ: ‘Lasaro yare paa. Enti yɛsrɛ wo yɛ ntɛm bra!’ Nanso Yesu ankɔ da no ara. Ɔtwɛn nna mmienu, ɛnna ɔka kyerɛɛ n’asuafo no sɛ: ‘Momma yɛnkɔ Betania. Lasaro ada, enti merekonyan no.’ Asomafo no kaa sɛ: ‘Sɛ wada deɛ a, ɛnde sɛ ɛbɛma ne ho atɔ no.’ Enti Yesu ka kyerɛɛ wɔn pen sɛ: ‘Lasaro awu.’\nBere a Yesu duu Betania no, na wɔasie Lasaro ama adi nnannan. Ná nnipa bebree aba hɔ rebɛkyekye Marta ne Maria werɛ. Bere a Marta tee sɛ Yesu aba no, otuu mmirika kɔɔ ne nkyɛn. Ɔkaa sɛ: “Awurade, sɛ wowɔ ha a, anka me nua no anwu.” Yesu ka kyerɛɛ no sɛ: ‘Wo nua no benyan. Marta, wugye eyi di anaa?’ Marta nso kaa sɛ: ‘Minim sɛ owusɔre mu no, ɔbɛsɔre.’ Yesu nso ka kyerɛɛ no sɛ: “Mene owusɔre ne nkwa.”\nAfei Marta kɔka kyerɛɛ Maria sɛ: ‘Yesu aba.’ Ɛnna Maria tuu mmirika kɔɔ Yesu nkyɛn na nnipadɔm no nso dii n’akyi. Oduu hɔ no, obutuw Yesu nan ase sui. Ɛnna ɔkaa sɛ: ‘Awurade, sɛ wowɔ ha a, anka yɛn nua no anwu!’ Yesu huu sɛnea Maria redi awerɛhow no, ɔno nso fii ase sui. Bere a nnipadɔm no huu sɛ Yesu resu no, wɔkaa sɛ: ‘Ei, ɔpɛ Lasaro asɛm paa oo.’ Nanso ebinom kaa sɛ: ‘Adɛn nti na ɔhwɛ maa n’adamfo no wui?’ Dɛn na Yesu bɛyɛ?\nYesu kɔɔ faako a wosiee no no. Ná wɔde ɔbo kɛse bi ato ɔda no ano. Yesu kaa sɛ: “Munyi ɔbo no.” Ɛnna Marta kaa sɛ: ‘Seesei deɛ, ɛbɔn, efisɛ adi nna nnan!’ Nanso woyii ɔbo no, na Yesu bɔɔ mpae sɛ: ‘Agya, meda wo ase sɛ woatie me. Minim sɛ wutie me daa; nanso nnipakuw a wogyinagyina ha no nti na mekasaa den na ama wɔagye adi sɛ wo na wosomaa me.’ Afei ɔde nne kɛse teɛɛm sɛ: “Lasaro, fi bra!” Anwonwasɛm bi sii: Lasaro na wapue afi ɔda no mu reba yi! Ná ntama kyekyere ne ho nyinaa. Yesu kaa sɛ: “Monsan no na momma ɔnkɔ.”\nWɔn a wohui no pii gyee Yesu dii. Ebinom deɛ, wɔkɔka kyerɛɛ Farisifo no. Efi saa da no, Farisifo no yɛɛ wɔn adwene sɛ wobekum Lasaro ne Yesu. Asomafo 12 no mu baako a wɔfrɛ no Yuda Iskariot wiaa ne ho kɔɔ Farisifo no nkyɛn kobisaa wɔn sɛ: ‘Sɛ miyi Yesu ma mo a, sika sɛn na mode bɛma me?’ Farisifo no kaa sɛ wɔbɛma no sika nnwetɛbona 30. Efi saa da no, Yuda fii ase hwehwɛɛ ɔkwan a ɔbɛfa so ayi Yesu ama Farisifo no.\n“Nokware Nyankopɔn no ne yɛn nkwagye Nyankopɔn; na Awurade Tumfoɔ Yehowa nsam na ɔkwan a wɔde fi owu mu wɔ.”—Dwom 68:20\nNsɛmmisa: Ka ɔkwan a Yesu faa so nyan Lasaro no ho asɛm. Bere a Farisifo no tee sɛ wɔanyan Lasaro no, dɛn na wɔyɛɛ wɔn adwene sɛ wɔbɛyɛ?\nƆkwan bɛn so na Marta daa gyidi kɛse adi bere mpo a na ɔredi awerɛhow no?


Nnwom 60 - Nkwa Asem (NA-TWI) | Biblica América Latina\nNnwom 60 - Nkwa Asem (NA-TWI)\n1Woapo yɛn, Onyankopɔn, adi yɛn so; wo bo afuw yɛn nanso afei, dan w’ani kyerɛ yɛn. 2 Woama asase no awosow na woapae mu; afei sa n’apirakuru no, efisɛ, emu retetew. 3 Woama wo nkurɔfo ahu amane yiye; yɛtɔ ntintan sɛ wɔn a wɔabobow nsa.\n4 Woabɔ wɔn a wosuro wo no kɔkɔ sɛnea ɛbɛyɛ a wobefi afobu mu. 5 Fa wo tumi gye yɛn. Gye yɛn mpaebɔ so sɛnea ɛbɛyɛ a wobegye nnipa a wodɔ wɔn no. 6 Onyankopɔn akasa afi Kronkron mu Kronkron se, “Nkonim mu, mɛkyɛ Sekem mu, na makyekyɛ Sukot bon no mu ama me nkurɔfo. 7 Gilead ne Manase wɔ me, na Efraim yɛ me dade kyɛw, ɛnna Yuda yɛ m’ahenni akyeampoma. 8 Moab bɛyɛ me guaresɛn na matow me mpaboa agu Edom so de akyerɛ sɛ ɛyɛ me de. Filistifo no susuwii sɛ wɔbɛteɛm sɛ wɔadi me so nkonim anaa?”\n9 O Onyankopɔn, hena na ɔde me bɛkɔ kurow a wɔabɔ ho ban no mu? Hena na ɔde me bɛkɔ Edom? 10 Nokware sɛ woapo yɛn? Ɛnyɛ yɛn asraafo na wode wɔn betu sa? 11 Boa yɛn tia atamfo no. Ɔdasani mmoa nka hwee.\n12 Sɛ Onyankopɔn wɔ yɛn afa yi, yebedi nkonim. Obedi yɛn atamfo so.\nNA-TWI : Nnwom 60


Na sɛ mutie Awurade, mo Nyankopɔn no, na mudi mmara a mede rema mo nnɛ yi so a, Awurade, mo Nyankopɔn no, bɛpagyaw mo wɔ aman a wɔwɔ wiase nyinaa no so. Sɛ mutie Awurade, mo Nyankopɔn no, a mubenya saa nhyira yi nyinaa:\nWobehyira mo wɔ mo nkurow ne mo man mu.\nWobehyira mo yafunu mu aba, ne mo nsase so nnɔbae, ne mo nyɛmmoa, nantwimma ne nguamma.\nWɔde nnuaba nkɛntɛn amaama, ne mmɔre korow a brodo no ahyɛ ma behyira mo.\nWobehyira mo fieba mu ne mo adifi mu.


Аввакум 3 CARSA - Habakuk 3 AKCB\n1Saa mpaebɔ yi, Habakuk too no sɛ dwom:\nNa wʼanwonwadwuma a woayɛ no, me ho adwiriw me.\nYɛ no foforo wɔ yɛn mmere so.\nYɛn mmere yi mu, ma wonhu.\nWʼabufuwhyew mu no, kae wo mmɔborɔhunu.\n3Onyankopɔn fi Teman bae,\nƆkronkronni a ofi Bepɔw Paran so,\nNʼanuonyam kata ɔsoro,\nna nʼayeyi hyɛ asase so ma.\n4Ɔhyerɛn sɛ anɔpawia\nHann no nsensanee twa yerɛw fi ne nsam,\nƐhɔ na ne tumi ahintaw.\nNa nsanyare di nʼakyi pɛɛ.\n6Sɛ ogyina a, asase wosow.\nSɛ ɔhwɛ a, ɔma aman wosow.\nTete mmepɔw dwiriwii,\nna nkoko a efi tete no ka kataa so.\nNʼakwan ntwa mu da.\n7Mihuu Kusanfo ntamadan a atetew\nne Midianfo3.7 Kusan…Midian—Wɔyɛ Araia mmusuakuw. Awerɛhow…ahoyeraw—Bere a woyii Israelfo fii Misraim nkoasom mu no, nnipa a wɔbemmɛn wɔn no bɔɔ hu. (2 Mose 15.14-16; Yos 2.9-10). atenae a agyigya.\n8Awurade, wo bo fuw nsubɔnten no?\nWʼabufuw no tiaa nsuwansuwa no?\nWosɔre tiaa po,\nbere a wo ne wʼapɔnkɔ\nne nkonimdi nteaseɛnam nam no.\n9Wuyii wo tadua,\nWoma wɔde agyan bebree brɛɛ wo.\nWode nsubɔnten paapae asase mu.\n10Mmepɔw huu wo, na wɔwosowee\nOsuhweam bɛsen kɔe.\nBun no woroo so,\nna ehuru baa soro.\n11Owia ne ɔsram gyinagyinaa sorosoro hɔ,\nbere a wohuu wʼagyan a ɛnenam wim no hann,\nne wo peaw a ɛpa yerɛw yerɛw no.\n12Wʼabufuwhyew mu no, wonantew twaa asase so\nna wode abufuw tiatiaa aman no so.\n13Wobaa se worebegye wo nkurɔfo,\nna woagye nea wɔasra no no nkwa.\nWopɛtɛw atirimɔdenfoman no kannifo,\nwopaa ne ho ntama fi ne ti so kosii ne nan ase.\n14Wode nʼankasa peaw hwirew ne ti mu,\nbere a nʼakofo bɔɔ yerɛdɛ sɛ wɔrebɛhwete yɛn mu.\nmmɔborɔfo a wɔakɔ agua no ase koraa.\n15Wode wʼapɔnkɔ tiatiaa po no mu,\nma asu kɛse no hurui.\n16Metee no, me koma tui,\nnnyigyei no maa mʼano poo biribiri;\nɔporɔw hyɛn me nnompe mu,\nna me nan wosowee.\nNanso mɛtɔ me bo ase atwɛn akosi sɛ\namanehunu da bɛba ɔman a wɔtow hyɛɛ yɛn so no so.\n17Ɛwɔ mu, borɔdɔma nnua no nguu nhwiren,\nɛwɔ mu, ngodua no adi huammɔ\nna mfuw no mmɔ aduan.\nƐwɔ mu, nguan biara nni buw no mu,\nna anantwi nso nni ban no mu.\n18Nanso mʼani begye Awurade mu;\nme ho bɛsɛpɛw me wɔ Onyankopɔn a\n19Otumfo Awurade yɛ mʼahoɔden.\nƆma me nan yɛ sɛ ɔforote de,\nɔma me nantew sorɔnsorɔmmea.\nWɔmfa mpae yi mma nnwonto kwankyerɛfo no. Na wɔnto no wɔ mʼasanku no so.\nAKCB : Habakuk 3


Numeri 31 | Intanɛt So Bible| Wiase Foforɔ Nkyerɛaseɛ\n31 Afei Yehowa ka kyerɛɛ Mose sɛ: 2 “Nea Midianfo+ yɛɛ Israelfo no, tua wɔn so ka.+ Na ɛno akyi no wubewu ma wɔasie wo akɔka wo nkurɔfo ho.”+ 3 Enti Mose ka kyerɛɛ nkurɔfo no sɛ: “Munyi mmarima bi mma wonsiesie wɔn ho ne Midianfo nkɔko na wɔmfa Yehowa atemmu mmra Midian so.+ 4 Munyi nnipa apem mfi Israel abusuakuw biara mu mma wɔnkɔko.” 5 Enti Israel mpempem+ mu no, woyii abusuakuw biara mu nnipa apem, na wonyaa nnipa mpem dumien a wɔasiesie wɔn ama akodi.+ 6 Na Mose de abusuakuw biara mu nnipa apem kaa ɔsɔfo Eleasar ba Finehas+ ho kɔɔ ɔko no, na na okura anwenne kronkron ne ntorobɛnto+ a wɔbɛhyɛn. 7 Afei wɔne Midianfo kɔkoe sɛnea Yehowa hyɛɛ Mose no, na wokunkum mmarima no nyinaa.+ 8 Wokum Midian ahene kaa wɔn a wowuwui no ho. Eyinom yɛ Midian ahene baanum+ a wɔn din ne Ewi, Rekem, Sur, Hur, ne Reba, na wɔde nkrante kum Beor ba Balaam+ nso. 9 Na Israelfo no faa Midianfo mmea ne wɔn mma nkumaa nyinaa nnommum;+ wɔfaa wɔn nguan ne wɔn nyɛmmoa a aka ne wɔn ho nneɛma nyinaa. 10 Wɔn nkurow a wɔtete mu ne wɔn nsraban nyinaa wɔde ogya hyewee.+ 11 Na wɔfaa nnipa ne mmoa a wɔwɔ hɔ nyinaa sɛ asade.+ 12 Wɔde wɔn a wɔkyeree wɔn ne nneɛma ne asade a wɔfae nyinaa baa Mose ne ɔsɔfo Eleasar ne Israel asafo no nyinaa anim wɔ Moab sare so,+ baabi a ɛbɛn Yordan wɔ Yeriko. 13 Afei Mose ne ɔsɔfo Eleasar ne asafo no mu mpanyimfo nyinaa fii adi kohyiaa wɔn wɔ nsraban no akyi. 14 Na Mose bo fuw asraafo+ mpanyimfo a wɔdeda apem apem ne ɔha ha ano a wofi akono bae no. 15 Mose bisaa wɔn sɛ: “Moakora mmea no nyinaa nkwa so anaa?+ 16 Hwɛ, wɔn na Balaam ma wɔdaadaa Israel mmarima ma wɔyɛɛ bɔne+ wɔ Yehowa ani so na ɛde ɔhaw baa Yehowa asafo+ so wɔ Peor+ no. 17 Afei munkunkum mmarimaa no nyinaa, na ɔbea biara a wada ɔbarima nkyɛn ma wafa no nso munkum no.+ 18 Na abeawa biara a onhuu barima da+ de, munnyaw no. 19 Mo de, montena nsraban no akyi nnanson. Na obiara a wakum ɔkra+ anaa waso owufo mu+ no ntew ne ho+ da a ɛto so abiɛsa ne da a ɛto so ason no, mo ne wɔn a moafa wɔn nnommum no nyinaa. 20 Na atade ne ade biara a wɔde aboa nhoma anaa abirekyi nhwi anaa dua ayɛ nso, montew ho.”+ 21 Afei ɔsɔfo Eleasar ka kyerɛɛ asraafo a wɔkɔɔ ɔko no sɛ: “Mmara a Yehowa de maa Mose ni, 22 ‘Sika, dwetɛ, kɔbere, dade, sanyaa, ne sumpii, 23 ne ade biara a ebetumi afa ogya mu+ no, momfa mfa ogya mu mma ɛho ntew. Nanso ɛsɛ sɛ mode ahodwira nsu no nso tew ho.+ Na ade biara a entumi mfa ogya mu no, momfa mfa nsu no mu.+ 24 Na da a ɛto so ason no monhoro mo ntade na mo ho ntew ansa na moaba nsraban no mu.’”+ 25 Yehowa ka kyerɛɛ Mose sɛ: 26 “Wo ne ɔsɔfo Eleasar ne agyanom fie mpanyimfo no mmu nea wɔde fi ɔko no mu bae nyinaa ano, nnipa ne mmoa nyinaa. 27 Afei monkyɛ asade no mu abien mma wɔn a wɔkɔɔ ɔko no ne asafo no mufo a wɔaka.+ 28 Na gye mmarima a wɔkɔɔ ɔko no hɔ tow+ ma Yehowa. Nnipa ne anantwi ne mfurum ne nguan ahanum biara, gye mu ɔkra biako. 29 Wɔn kyɛfa a wonyae no bi na gye ma ɔsɔfo Eleasar sɛ ntoboa ma Yehowa.+ 30 Na ɔfã a ɛkɔɔ Israelfo a wɔaka no hɔ no, gye nnipa ne anantwi ne mfurum ne nguan aduonum biara mu biako ma Lewifo+ a wɔyɛ Yehowa ntamadan no ho adwuma+ no.” 31 Mose ne ɔsɔfo Eleasar yɛe sɛnea Yehowa hyɛɛ Mose no pɛpɛɛpɛ. 32 Asade a dɔm no fae no nkae nyinaa ano si nguan mpem ahansia aduɔson anum, 33 ne anantwi mpem aduɔson abien, 34 ne mfurum mpem aduosia biako. 35 Na nnipa akra,+ kyerɛ sɛ mmea a wonhuu ɔbarima da+ no, dodow si mpem aduasa abien. 36 Bere a wɔkyɛɛ nguan no mu no, dɔm a wɔkɔɔ ɔko no nyaa mpem ahasa aduasa ason ne ahanum. 37 Tow+ a wotua maa Yehowa no ano si nguan ahansia aduɔson anum. 38 Anantwi a wonyae ano si mpem aduasa asia, na woyii mu aduɔson abien sɛ tow maa Yehowa. 39 Mfurum a wonyae ano si mpem aduasa ne ahanum, na woyii mu aduosia biako sɛ tow maa Yehowa. 40 Nnipa a wonyae ano si mpem dunsia, na woyii wɔn mu akra aduasa abien sɛ tow maa Yehowa. 41 Na Mose de tow a woyii sɛ Yehowa ntoboa no maa ɔsɔfo Eleasar,+ sɛnea Yehowa hyɛɛ Mose no pɛpɛɛpɛ.+ 42 Bere a Mose kyɛɛ asade no mu de asraafo no kyɛfa maa wɔn no, ɔfã a ɛkɔɔ Israelfo no hɔ ni: 43 Nguan a Israelfo a wɔaka no nyae yɛ mpem ahasa aduasa ason ne ahanum, 44 anantwi mpem aduasa asia, 45 mfurum mpem aduasa ne ahanum, 46 ne nnipa akra mpem dunsia. 47 Na nnipa ne mmoa a Israelfo nyae sɛ wɔn kyɛfa no, Mose gyee aduonum biara mu biako maa Lewifo+ a wɔyɛ Yehowa ntamadan no ho adwuma+ no, sɛnea Yehowa hyɛɛ Mose no pɛpɛɛpɛ. 48 Na mpanyimfo a wɔdeda asraafodɔm ano,+ apem apem ne ɔha ha so ahwɛfo+ no, kɔɔ Mose nkyɛn, 49 na wɔka kyerɛɛ no sɛ: “Wo nkoa akan asraafo a wɔhyɛ yɛn nsa no, na wɔn mu biako mpo nyerae.+ 50 Enti ma yɛn mu biara mfa nea wanya mmra sɛ Yehowa ayɛyɛde,+ biribiara a wɔde sika ayɛ, nankɔn so nkawa, nsa so nkapo, pɛtea,+ asomuade, ne mmea agude+ biara. Na wɔmfa eyinom mpata mma yɛn kra wɔ Yehowa anim.” 51 Enti Mose ne ɔsɔfo Eleasar gyee+ sika ne agude a wɔde bae no nyinaa. 52 Na sika a apem apem ne ɔha ha so ahwɛfo no de maa Yehowa sɛ ntoboa no nyinaa ano si nnwetɛbona mpem dunsia, ahanson aduonum. 53 Ná asraafo no mu biara afa afowde no bi.+ 54 Enti Mose ne ɔsɔfo Eleasar gyee sika a apem apem ne ɔha ha so ahwɛfo no de bae no, na wɔde baa ahyiae ntamadan no mu sɛ nkae ade+ ma Israelfo no wɔ Yehowa anim.


1 Beresosɛm 9 | Intanɛt So Bible| Wiase Foforɔ Nkyerɛaseɛ\nBeresosɛm Nhoma a Edi Kan 9:1-44\nWɔn a wɔsan baa wɔn man mu no mmusua (1-34)\nWɔbobɔɔ Saul abusuafo din bio (35-44)\n9 Wɔkyerɛw Israelfo nyinaa din sɛnea wɔn mmusua te; wɔkyerɛwee wɔ Israel Ahemfo Nhoma no mu. Yuda asoɔden nti, wɔde wɔn kɔɔ Babilon.+ 2 Wɔn a wodii kan bɛtenaa wɔn asaase so bio wɔ wɔn kurom ne Israelfo no bi, asɔfo, Lewifo ne asɔrefi asomfo no.*+ 3 Wɔn a wɔyɛ Yuda+ asefo, Benyamin+ asefo, Efraim asefo, ne Manase asefo a wɔbɛtenaa Yerusalem no ni: 4 Utai a ɔyɛ Amihud ba, Omri ba, Imri ba, Bani ba a ofi Yuda ba Peres+ asefo mu. 5 Silo asefo: n’abakan Asaia ne ne mma. 6 Sera+ asefo: Yeuel ne wɔn nuanom, mmarima 690. 7 Benyamin asefo ni: Salu a ɔyɛ Mesulam ba, Hodawia ba, Hasenua ba, 8 ne Yeroham ba Yibnai, ne Ela a ɔyɛ Usi ba, Mikri ba, ne Mesulam, Sefatia ba, Reuel ba, Yibnia ba. 9 Wɔn nuanom asefo yɛ 956 sɛnea wɔakyerɛw wɔn abusuafo din. Mmarima yi nyinaa yɛ wɔn agyanom abusuafi mpanyimfo. 10 Wɔn mu asɔfo no ni: Yedaia, Yoiarib ne Yakin,+ 11 ne Asaria a ɔyɛ Hilkia ba, Mesulam ba, Sadok ba, Meraiot ba, Ahitab ba; ná Ahitab yɛ ɔpanyin wɔ nokware Nyankopɔn no fi* hɔ; 12 wɔn mu bi nso ne Adaia a ɔyɛ Yeroham ba, Pasur ba, Malkiya ba, Masai ba, Adiel ba, Yasera ba, Mesulam ba, Mesilemit ba, Imer ba, 13 ne wɔn nuanom, wɔn agyanom abusuafi mpanyimfo; mmarima a wɔbɔ wɔn ho mmɔden 1,760 a wɔyɛ adwuma wɔ nokware Nyankopɔn no fi. 14 Wɔn mu Lewifo ni: Semaia+ a ɔyɛ Hasub ba, Asrikam ba, Hasabia ba a wɔyɛ Merari asefo; 15 ne Bakbakar, Heres, Galal ne Matania a ɔyɛ Mika ba, Sikri ba, Asaf ba, 16 ne Obadia a ɔyɛ Semaia ba, Galal ba, Yedutan ba, ne Berekia a ɔyɛ Asa ba, Elkana ba; ɔno na ɔtenaa Netofafo+ mu. 17 Apon ano ahwɛfo+ no ne Salum, Akub, Talmon ne Ahiman. Wɔn nua Salum na na ɔda wɔn ano; 18 ɔno na ɛde besi saa bere no na ɔhwɛ ɔhene pon ano wɔ apuei fam.+ Eyinom ne apon ano ahwɛfo a na wɔwɔ Lewifo asoɛe hɔ. 19 Wɔn mu bi nso ne Salum a ɔyɛ Kore ba, Ebiasaf ba, Kora ba; ɔne ne nuanom Kora asefo a wofi n’agya fi na na wɔdeda adwuma no ano; ná wɔyɛ ntamadan no ano ahwɛfo, na wɔn agyanom na wɔyɛ apon ano ahwɛfo wɔ Yehowa asoɛe hɔ. 20 Kan no, Eleasar+ ba Finehas+ na na ɔda wɔn ano, na Yehowa dii n’akyi. 21 Meselemia ba Sakaria+ na na ɔyɛ ahyiae ntamadan no pon ano hwɛfo. 22 Wɔn a wɔpaw wɔn sɛ apon ano ahwɛfo a wɔhwɛ abobow ano no nyinaa yɛ 212. Wɔtenatenaa wɔn nkurow mu sɛnea wɔn mmusua te.+ Eyinom na Dawid ne ɔdehwɛfo Samuel+ buu wɔn anokwafo na wɔde wɔn totoo adwuma ano. 23 Apon ano ahwɛfo adwuma a wɔyɛ wɔ Yehowa fi,+ ntamadan fi no, wɔne wɔn mma na na wɔhwɛ so. 24 Apon ano ahwɛfo no gyinagyinaa afanan; apuei, atɔe, atifi, ne anaafo.+ 25 Ná nhyehyɛe bi wɔ hɔ sɛ ɛwom ara a, wɔn nuanom a wɔwɔ wɔn atenae no ne wɔn bɛba abɛsom nnanson. 26 Wɔde apon ano ahwɛfo anokwafo baanan totoo adwuma no ano. Wɔyɛ Lewifo; wɔn na wɔhwɛɛ nokware Nyankopɔn no fi adidibea ne adekoradan no so.+ 27 Anadwo biara, na wobegyinagyina nokware Nyankopɔn fi no ho hyia, efisɛ na wɔyɛ awɛmfo, na na safe no hyɛ wɔn nsa; wɔn na na wobuebue apon anɔpa biara. 28 Wɔn mu binom hwɛɛ nneɛma+ a wɔde som so; ná wɔkan ansa na wɔde aba, na wɔsan kan ansa na wɔde akɔ. 29 Wɔpaw ebinom nso sɛ wɔnhwɛ nneɛma yi so: anwenne ne anwenne kronkron no nyinaa,+ esiam muhumuhu,+ nsã,*+ ngo,+ ɛhyɛ,*+ ne balsam ngo.+ 30 Ná asɔfo mma no binom de balsam ngo yɛ sradehuam. 31 Lewini Matitia a ɔyɛ Kora aseni Salum abakan no ne ɔnokwafo a na ɔhwɛ nneɛma a wɔtõ wɔ nkankyee mu+ so. 32 Wɔn nuanom Kohat asefo no bi na wɔhwɛɛ paanoo a wɔde taataa so no* so;+ ná wɔtõ no homeda biara.+ 33 Eyinom ne nnwontofo no, Lewifo agyanom abusuafi mpanyimfo a wɔyɛɛ adwuma wɔ adekora adan* no mu; wɔanyɛ nnwuma foforo biara, efisɛ na ɛyɛ wɔn asɛde sɛ wɔyɛ wɔn adwuma no awia ne anadwo. 34 Eyinom ne Lewifo agyanom abusuafi mpanyimfo, atitiriw no, sɛnea wɔakyerɛw wɔn abusuafo din. Wɔtenaa Yerusalem. 35 Gibeon agya Yeiel tenaa Gibeon;+ ná ne yere din de Maaka. 36 N’abakan ne Abdon, na wɔn a wodi hɔ ne Sur, Kis, Baal, Ner, Nadab, 37 Gedor, Ahio, Sakaria ne Miklot. 38 Miklot woo Simeam. Wɔne wɔn nuanom a wɔaka nyinaa tena bɛn wɔn nuanom wɔ Yerusalem. 39 Ner+ woo Kis, Kis woo Saul;+ Saul nso woo Yonatan,+ Malki-Sua,+ Abinadab,+ ne Esbaal. 40 Yonatan ba ne Merib-Baal,+ na Merib-Baal woo Mika.+ 41 Mika mma ne Piton, Melek, Tarea, ne Ahas. 42 Ahas woo Yara; Yara nso woo Alemet, Asmawet, ne Simri. Simri nso woo Mosa. 43 Mosa woo Binea, na ɔno nso woo Refaia, na ɔno nso woo Eleasa, na ɔno nso woo Asel. 44 Asel woo mma baasia. Wɔn din ni: Asrikam, Bokeru, Ismael, Searia, Obadia, ne Hanan. Eyinom ne Asel mma.\n1 Beresosɛm 9


Matouš 7 SNC - Mateo 7 ASCB\n1“Mommmu ntɛn, na afoforɔ ammu mo ntɛn. 2Deɛ mode yɛ afoforɔ no, ɛno ara na wɔde bɛyɛ mo.\n3“Adɛn na woma aboseaa a ɛda wo nua ani so no ha wo, ɛberɛ a ɛboɔ kɛseɛ da wo deɛ so? 4Ɛbɛyɛ dɛn na woatumi aka akyerɛ wo nua sɛ, ‘Ma menyi aboseaa a ɛda wʼani so no mma wo,’ wɔ ɛberɛ a ɛboɔ da wʼani so. 5Nyaatwomni! Di ɛkan yi ɛboɔ a ɛda wʼani so no ansa na woatumi ahunu aboseaa a ɛda wo nua ani so ayi ama no.\n6“Mommfa deɛ ɛho te mma nkraman. Saa ara nso na monnto mo nhwene pa ngu mprako anim! Wɔbɛtiatia so, na woadane wɔn ho ato ahyɛ mo so.\nBisa, Hwehwɛ, Pem\n7“Mommisa, na wɔbɛma mo; monhwehwɛ, na mobɛhunu; mompem, na wɔbɛbue mo. 8Na obiara a ɔbisa no, ɔnya. Obiara a ɔhwehwɛ no, ɔhunu; na deɛ ɔpem no, wɔbue no.\n9“Na hwan na ne ba bisa no burodo a ɔbɛma no ɛboɔ? 10Anaasɛ ɔbisa no nsuomnam a ɔbɛma no ɔwɔ? Ɛremma saa da! 11Na sɛ mo a moyɛ nnebɔneyɛfoɔ mpo nim sɛdeɛ moma mo mma nnepa a, ɛbɛyɛ dɛn na mo Agya a ɔwɔ ɔsoro no mfa nnepa mma ne mma a wɔbisa no no. 12Enti, sɛdeɛ mmara no ne adiyifoɔ no ka no, adeɛ biara a mopɛ sɛ nnipa nyɛ mma mo no, mo nso monyɛ mma wɔn saa ara.\nƐkwan Teateaa No\n13“Ɛkwan teateaa no nko ara so na wobɛtumi afa akɔ ɔsoro! Ɛkwan a ɛkɔ ɔbonsam kurom no trɛ, na nʼapono nso mu baeɛ ma nnipadɔm a wɔfa so kɔ ɔsɛeɛ mu. 14Ɛpono a wɔwura mu de kɔ nkwa mu no yɛ ketewa na ɛkwan a wɔfa so no nso yɛ teateaa, na nnipa kakra bi na wɔhunu fa so.\n15“Monhwɛ mo ho yie wɔ atorɔ akyerɛkyerɛfoɔ a wɔba mo nkyɛn ahobrɛaseɛ mu sɛ nnwan nanso wɔyɛ mpataku a wɔnya mo a, wɔbɛtete mo pasaa no ho. 16Wɔn nneyɛeɛ na mode bɛhunu wɔn, sɛdeɛ motumi de dua bi aba hunu dua ko a ɛyɛ no. Worentumi nte bobe wɔ nkasɛɛ so; saa ara nso na worentumi nte borɔdɔma wɔ nnɛnkyɛmse so. 17Dua a ɛwɔ nnyinasoɔ pa no tumi so aba pa; na dua a ɛnni nnyinasoɔ pa no nso so aba bɔne. 18Dua pa ntumi nso aba bɔne saa ara nso na dua bɔne ntumi nso aba pa. 19Dua biara a ɛnso aba pa no, wɔtwa de gu ogya mu hye no. 20Onipa nneyɛeɛ na ɛma yɛhunu ne suban.\n21“Ɛnyɛ obiara a ɔbɔ me din ‘Awurade, Awurade’ no na ɔbɛkɔ ɔsoro ahennie mu. 22Atemmuo da no, nnipa pii bɛka akyerɛ me sɛ, ‘Awurade, yɛkaa wo ho asɛm kyerɛɛ afoforɔ. Yɛnam wo din nso so tuu ahonhommɔne, sane yɛɛ anwanwadeɛ, ahodoɔ’. 23Na mabua wɔn sɛ, ‘mennim mo da. Momfiri me so nkɔ, nnebɔneyɛfoɔ!’\n24“Wɔn a wɔtie deɛ meka, na wɔdi so no te sɛ onyansafoɔ a ɔsi ne dan si ɔbotan so. 25Sɛ osuo tɔ, na osuframa bɔ, na nsuo yiri, na emu biara ka ɛdan no a, ɛremmu da ɛfiri sɛ, wɔsi sii ɔbotan so. 26Nanso, wɔn a wɔtie deɛ meka na wɔnni soɔ no te sɛ ɔkwasea bi a ɔsii ne dan sii anwea so. 27Sɛ osuo tɔ, na osuframa bɔ, na nsuo yiri, na emu biara ka ɛdan no a, ɛbɛdwiri agu fam, abubu pasaa.”\n28Yesu asɛnka no maa nnipadɔm a wɔtiee no no nyinaa ho dwirii wɔn, 29ɛfiri sɛ, ɔkyerɛkyerɛɛ sɛ obi a ɔkura tumi na ne nkyerɛkyerɛ no nte sɛ deɛ Atwerɛsɛm no akyerɛkyerɛfoɔ no kyerɛ no.\nASCB : Mateo 7


Nnipa Rehwehwɛ Akyɛde a Ne Sɛso Nni Hɔ\nKENKAN WƆ Acholi Afrikaans Albanian Amharic Arabic Armenian Aukan Aymara Azerbaijani Azerbaijani (Cyrillic) Baoule Bashkir Batak (Karo) Batak (Toba) Betsimisaraka (Southern) Bicol Bislama Bulgarian Cambodian Catalan Cebuano Chichewa Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Chiyao Chokwe Chol Chuvash Cibemba Cinyanja Croatian Czech Dangme Danish Digor Drehu Dutch English Estonian Ewe Fijian Finnish Fon French Ga Garifuna Georgian German Greek Guarani Gun Haitian Creole Hausa Hebrew Hiligaynon Hindi Hungarian Ibanag Icelandic Igbo Iloko Indonesian Isoko Italian Japanese Javanese Kabiye Kazakh Kikamba Kikaonde Kikongo Kikuyu Kiluba Kimbundu Kinyarwanda Kirghiz Kiribati Kirundi Kisonge Kongo Korean Kurdish Kurmanji (Caucasus) Kurdish Kurmanji (Cyrillic) Kwangali Kwanyama Latvian Lhukonzo Lingala Lithuanian Luganda Lunda Luo Luvale Macedonian Malagasy Malay Malayalam Maltese Mam Mambwe-Lungu Mapudungun Marathi Mauritian Creole Maya Mazatec (Huautla) Mbunda Mongolian Myanmar Nahuatl (Guerrero) Nahuatl (Huasteca) Nahuatl (Northern Puebla) Ndebele Ndebele (Zimbabwe) Ndonga Nepali Ngangela Nias Niuean Norwegian Nyaneka Nzema Oromo Ossetian Otetela Pangasinan Papiamento (Aruba) Papiamento (Curaçao) Persian Polish Ponapean Portuguese Punjabi Quechua (Ancash) Quechua (Ayacucho) Quechua (Bolivia) Quechua (Cuzco) Quichua (Imbabura) Romanian Runyankore Russian Samoan Sango Saramaccan Sepedi Serbian Serbian (Roman) Sesotho (Lesotho) Sesotho (South Africa) Seychelles Creole Shona Silozi Sinhala Slovak Slovenian Solomon Islands Pidgin Spanish Sranantongo Swahili Swahili (Congo) Swati Swedish Tagalog Tahitian Tamil Tatar Telugu Tetun Dili Thai Tigrinya Tiv Tojolabal Tok Pisin Tongan Tsonga Tswana Turkish Twi Tzeltal Tzotzil Ukrainian Umbundu Urhobo Uruund Venda Vietnamese Wallisian Waray-Waray Wayuunaiki Welsh Xhosa Yoruba Zande Zulu\nƐnna fam koraa sɛ wubehu sɛ akyɛde wei de ɛfata asomasi anaa ɔbenten. Efisɛ onii a ne nsa bɛka akyɛde no, ɔno na ɔbɛkyerɛ sɛ ɛsom bo ma no. Afei ade a ɛsom bo ma obi no, ebia na obi nso de ommu no ade titiriw biara.\nSɛ yɛbɛyɛ nhwɛso a, ebia abɛɛfo mfiri bi bɛsom bo ama aberante anaa ababaa bi. Ɔpanyin nso de, ebia tete nneɛma a ɛsom bo te sɛ abusua agyapade bi na obi de kyɛ no a, n’ani bɛsɔ paa. Wokɔ mmeae bi nso a, ɔpanyin oo, abofra oo, wokyɛ no sika ma ɔde yɛ nea ɔpɛ a n’ani gye paa.\nƆhaw yi nyinaa akyi, nnipa pii dwen wɔn adɔfo ho, na wɔkɔ so ara hwehwɛ sɛ wobenya akyɛde a ɛfata ama wɔn. Ɛwom, ɛnyɛ bere nyinaa na obi betumi anya akyɛde a ɛte saa ama obi, nanso sɛ yɛma nsɛm bi tena yɛn adwenem a ebia ebetumi aboa. Yɛnhwɛ nneɛma nnan bi a ebetumi aboa na yɛkyɛ obi ade a, n’ani agye.\nNea onii no pɛ. Bere a ɔbarima bi a ɔwɔ Belfast, Northern Ireland dii bɛyɛ mfe 10 anaa 11 no, obi kyɛɛ no sakre bi a etu mmirika paa. Ɔkyerɛ sɛ ɛno ne akyɛde a ɛsen biara a ne nsa aka. Adɛn ntia? Ɔkyerɛɛ mu sɛ: “Efisɛ na mepɛ bi paa.” Wei ma yehu sɛ, nea obi pɛ na ɛbɛkyerɛ sɛ n’ani begye akyɛde bi ho anaa n’ani rennye ho. Enti dwen onii a wopɛ sɛ wokyɛ no ade no ho. Hwɛ sɛ wubehu nea ɛsom bo ma no, efisɛ nea ɛsom bo ma obi no, ɛno na ɛbɛkyerɛ nea ɔpɛ. Nhwɛso bi ni. Wɔn a wɔwɔ mmanana no, ade baako a ɛsom bo ma wɔn paa ne sɛ wɔne wɔn mmusua bɛbom ayɛ ade. Ebia nea wɔpɛ paa ne sɛ anka daa wobehu wɔn mma ne wɔn mmanana. Sɛ edu akwammabere, na sɛ wɔn mma ne wɔn mmusua antwa wɔn annya a, anka ebia wɔn ani bɛsɔ asen biribi foforo biara.\nSɛ wubetumi ahu nea obi pɛ a, ade a ebetumi aboa paa ne sɛ wobɛyɛ aso atie no. Bible hyɛ yɛn nkuran sɛ ‘yɛnyɛ ntɛm ntie asɛm, na yɛnyɛ nyaa nkasa.’ (Yakobo 1:19) Sɛ wo ne wo nnamfo ne w’abusuafo rebɔ nkɔmmɔ a, ɛyɛ a tie wɔn yiye na wɔbɛka biribi ama woahu nea wɔpɛ ne nea wɔmpɛ. Woyɛ saa a, wubehu ade a wode kyɛ wɔn a wɔn ani begye paa.\nNea onii no hia. Sɛ obi nya akyɛde bi, na sɛ ɛnkyere so ahe biara mpo a, esiane sɛ ɛyɛɛ biribi a ohia paa maa no nti, ebia ɛbɛsom bo ama no kɛse. Nanso wobɛyɛ dɛn ahu ade a obi betumi ahia?\nEbia ɛbɛyɛ wo sɛ, nea ɛbɛma ayɛ mmerɛw paa ne sɛ wubebisa onii no ahu nea ohia anaa ɔpɛ. Nanso nnipa pii wɔ hɔ a, wɔpɛ sɛ wɔma obi akyɛde a ɛfata ma ɛyɛ no nwonwa. Enti ɛyɛ wɔn sɛ, sɛ onipa no hu akyi a, ɛrenyɛ dɛ. Afei nso, ebinom wɔ hɔ a ɛnhaw wɔn sɛ wɔbɛka nea wɔpɛ ne nea wɔmpɛ, nanso nea wohia no de, ebia wɔrenka nkyerɛ wo.\nEnti, fa w’ani to fam na hwɛ onipa no tebea. Ɔyɛ aberante, ababaa, anaa wanyin? Ɔyɛ osigyani, waware, wagyae aware, anaa ɔyɛ okunafo? Ɔyɛ adwuma anaa ɔkɔ pɛnhyen? Afei hwɛ tebea a ɔwom no hwɛ sɛ akyɛde bɛn na obehia.\nSɛ wopɛ sɛ wuhu nea ohia paa a, ɛnde bisabisa wɔn a wɔakɔ ne tebea no mu pɛn. Ebia na saa nkurɔfo no hia nneɛma titiriw bi a nnipa pii nnim, wobetumi aka akyerɛ wo. Sɛ woyɛ nhwehwɛmu saa a, ebia wubetumi ama onipa no biribi a ohia a afoforo nnwen ho.\nBere no. Bible ka sɛ: “Asɛm a wɔka wɔ bere a ɛsɛ mu de, O hwɛ sɛnea eye!” (Mmebusɛm 15:23) Bible asɛm yi ma yehu sɛ, ɛsɛ sɛ yɛhwɛ bere a ɛfata a yebetumi aka asɛm bi. Saa ara na yɛn nneyɛe nso te. Sɛnea asɛm a yɛka wɔ bere pa mu tumi ma obi ani gye no, saa ara nso na yɛkyɛ obi ade bere pa mu anaa tebea a eye mu a, ebetumi ama onii no ani agye paa.\nEbia w’adamfo bi rebɛware. Ɔbabun bi rebewie sukuu. Ɔbea warefo bi nyem. Mpɛn pii no, nkurɔfo a wɔwɔ tebea a ɛte saa mu na yɛtaa kyɛ wɔn ade. Nea ebinom yɛ ne sɛ, wɔhwɛ afe a edi hɔ no hu nkurɔfo a wɔbɛkɔ tebea a ɛte saa mu, afei wɔkyerɛw to hɔ. Wɔyɛ saa a, wotumi dwen tebea no ho hu akyɛde a ɛbɛfata wɔn. *\nNanso, ɛnsɛ sɛ yɛkyɛ ade wɔ mmere titiriw nko ara mu. Yebetumi akyɛ ade ama yɛn ani agye bere biara. Nanso biribi kakra wɔ hɔ a ɛsɛ sɛ yɛhwɛ no yiye. Nhwɛso bi ni. Fa no sɛ ɔbarima bi akɔkyɛ ɔbea bi ade a onni nnyinaso biara. Ebia ɔbea no bedwen sɛ ɔbarima no ani gye ne ho na ɔpɛ sɛ ohu no yiye nti na ɔde saa akyɛde no maa no. Sɛ ɛyɛ ampa sɛ ɔbarima no ani gye ɔbea no ho, na ɛyɛ ne kwan so de a, ɛnde mfomso biara nni ho. Nanso sɛ ɛnte saa a, ebetumi akɔfa ɔhaw aba. Eyi ma yehu sɛ biribi foforo wɔ hɔ a ɛho hia sɛ nea ɔrekyɛ ade no dwen ho. Ɛno ne adwene a ɛwɔ akyi.\nAdwene a ɛwɔ akyi. Nhwɛso a yɛayɛ yi ma yehu sɛ, sɛ yɛrekɔkyɛ obi ade a, ɛsɛ sɛ yɛhwɛ sɛ akyɛde no bɛma onii no anya adwene a ɛmfata wɔ akyi anaa. Afei wo a worekɔkyɛ ade no nso, ɛsɛ sɛ wohwɛ adwene a wowɔ wɔ akyi. Ɛwom, nnipa pii besusuw sɛ wɔde adwempa na ɛkyɛ ade. Nanso wɔn mu bebree wɔ hɔ a, wɔkyɛ ade bere titiriw bi wɔ afe no mu, efisɛ wɔte nka sɛ saa bere no de, ɛsɛ sɛ wɔkyɛ obi ade. Ebinom nso de, adwene a wɔde kyɛ ade ne sɛ, wɔpɛ nnipa anim anuonyam anaa wɔpɛ sɛ wɔn nso nya biribi.\nƐdɛn na wobɛyɛ na ama woatumi de adwempa akyɛ ade? Bible ka sɛ: “Monyɛ biribiara ɔdɔ mu.” (1 Korintofo 16:14) Sɛ ɔdɔ kann a wowɔ ma nkurɔfo ne wɔn ho adwempa nti na wokyɛ wɔn ade a, ɛnde wubetumi akyɛ nkurɔfo ade ama wɔn ani agye, na anigye mapa a wɔn a wɔkyɛ ade nya no, wo nso wubenya bi. Sɛ wufi wo komam kyɛ ade a, woma yɛn soro Agya no nso ani gye. Bere a tete Kristofo a wɔwɔ Korinto no fii wɔn komam de anigye boaa wɔn mfɛfo Kristofo a na wɔwɔ Yudea no, ɔsomafo Paulo kamfoo wɔn. Ɔka kyerɛɛ wɔn sɛ: “Onyankopɔn dɔ nea ɔtew n’anim ma.”—2 Korintofo 9:7.\nNsɛm a yɛaka yi, wode w’adwene si so a, ebetumi aboa paa na sɛ wokyɛ nkurɔfo ade a wɔn ani agye. Onyankopɔn ayɛ nhyehyɛe ama nnipa nsa aka akyɛde a ne sɛso nni hɔ, na nea yɛaka yi ne nsɛm afoforo ka ho bi na ama yɛn nsa aka saa akyɛde no. Yɛsrɛ wo, toa so kenkan asɛm a edi hɔ no na hu saa akyɛde a ne sɛso nni hɔ no.\n^ nky. 13 Nnipa pii nso, wɔtaa kyɛ ade bere a nkurɔfo redi wɔn awoda anaa nnapɔnna. Nanso edu saa mmere no a, mpɛn pii no wɔyɛ nneɛma a etia nea Bible kyerɛkyerɛ. Hwɛ asɛm a yɛato din, “Nsɛm a Akenkanfo Bisa—Ɛsɛ sɛ Kristofo Di Buronya Anaa?” a ɛwɔ saa Ɔwɛn-Aban yi mu no.